RIALACHÁN (AE) 2021/2085 ÓN gCOMHAIRLE

an 19 Samhain 2021

lena mbunaítear na Comhghnóthais faoi Fís Eorpach agus lena n-aisghairtear Rialacháin (CE) Uimh. 219/2007, (AE) Uimh. 557/2014, (AE) Uimh. 558/2014, (AE) Uimh. 559/2014, (AE) Uimh. 560/2014, (AE) Uimh. 561/2014 agus (AE) Uimh. 642/2014

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 187 agus Airteagal 188, an chéad fhomhír, de,

Ag féachaint don togra ón gCoimisiún Eorpach,

Ag féachaint don tuairim ó Pharlaimint na hEorpa (1),

Ag féachaint don tuairim ó Choiste Eacnamaíoch agus Sóisialta na hEorpa (2),

De bharr an mhéid seo a leanas:

(1) Chun an tionchar is mó is féidir a bhaint amach ar chistiú ón Aontas agus rannchuidiú ar an mbealach is éifeachtaí le cuspóirí beartais an Aontais, bunaíodh le Rialachán (AE) 2021/695 ó Pharlaimint na hEorpa agus ón gComhairle (3) (an “Rialachán maidir le Fís Eorpach”) an creat beartais agus dlíthiúil le haghaidh comhpháirtíochtaí Eorpacha le comhpháirtithe ón earnáil phríobháideach nó phoiblí. Is príomhghné de chur chuige beartais Fís Eorpach -an Clár Réime um Thaighde agus um Nuálaíocht (“Fís Eorpach”) iad comhpháirtíochtaí Eorpacha. Bunaítear iad chun tosaíochtaí an Aontais ar a ndírítear le Fís Eorpach a bhaint amach agus le tionchar soiléir don Aontas agus do mhuintir an Aontais a áirithiú, rud is féidir a bhaint amach ar bhealach níos éifeachtaí le comhpháirtíocht, trí fhís straitéiseach a chomhroinntear idir na comhpháirtithe agus ar a n-aontaíonn na comhpháirtithe, seachas an tAontas amháin.

(2) Go háirithe, tá ról tábhachtach ag comhpháirtíochtaí faoin gcolún “Dúshláin Dhomhanda agus an tIomaíochas Tionsclaíoch Eorpach” de chuid Fís Eorpach i gcuspóirí straitéiseacha, amhail dlús a chur le haistriú i dtreo na gcuspóirí forbartha inbhuanaithe agus Eoraip ghlas, dhigiteach a bhaint amach, agus ba cheart dóibh cur leis an téarnamh ón ngéarchéim nach bhfacthas a leithéid riamh roimhe, a tháinig chun cinn mar thoradh ar phaindéim COVID-19-. Téann comhpháirtíochtaí Eorpacha i ngleic le dúshláin chasta trasteorann a dteastaíonn cur chuige comhtháite uathu. Leis na comhpháirtíochtaí sin, táthar in ann dul i ngleic leis na clistí claochlaithe, córasacha agus margaidh a ndéantar cur síos orthu sna measúnuithe tionchair a ghabhann leis an Rialachán seo, ag tabhairt raon leathan gníomhaithe i measc na slabhraí luacha agus na n-éiceachóras le chéile chun oibriú i dtreo fís choiteann agus an fhís sin a aistriú ansin go treochláir nithiúla agus gníomhaíochtaí cur chun feidhme comhordaithe. Thairis sin, fágann siad gur féidir iarrachtaí agus acmhainní a dhíriú ar thosaíochtaí coiteanna chun na dúshláin chasta a réiteach.

(3) D’fhonn tosaíochtaí agus tionchar a bhaint amach, ba cheart comhpháirtíochtaí Eorpacha a fhorbairt trí rannpháirtíocht leathan ó gheallsealbhóirí ábhartha ar fud na hEorpa, lena n-áirítear tionscal, eagraíochtaí taighde, comhlachtaí ag a bhfuil misean seirbhíse poiblí ar leibhéal áitiúil, réigiúnach, náisiúnta nó idirnáisiúnta, agus eagraíochtaí na sochaí sibhialta, amhail fondúireachtaí a thacaíonn le nó a thugann faoi thaighde agus nuálaíocht. Ba cheart dóibh a bheith ar cheann de na bearta a úsáidtear chun an comhar idir comhpháirtithe san earnáil phríobháideach nó phoiblí a neartú ar an leibhéal idirnáisiúnta freisin, lena n-áirítear trí chláir thaighde agus nuálaíochta agus infheistíocht trasteorann sa taighde agus nuálaíocht a thabhairt le chéile, chun leasanna frithpháirteacha a sholáthar do dhaoine agus gnólachtaí agus a áirithiú ag an am céanna gur féidir leis an Aontas seasamh lena leasanna i réimsí straitéiseacha.

(4) Nochtadh sa mheastóireacht eatramhach ar Fís 2020 arna bunú le Rialachán (AE) Uimh. 1291/2013 ó Pharlaimint na hEorpa agus ón gComhairle (4) gur tugadh stór suntasach ionstraimí agus tionscnamh comhpháirtíochta isteach le himeacht ama, agus go bhfuil seacht gcineál cur chun feidhme agus thart ar 120 tionscnamh comhpháirtíochta á rith faoi Fís 2020. Anuas ar an gcastacht a ghintear le hiomadú ionstraimí agus tionscnamh, measadh nach leordhóthanach an inniúlacht a bhaineann leo ar a n-iomlán chun cur le beartais ghaolmhara ar leibhéil an Aontais agus ar an leibhéal náisiúnta in ainneoin go seachadann siad tionchar dearfach maidir le dul chun cinn i leith a gcuspóirí a bhaint amach, mar shampla cláir oibre fhadtéarmacha a shocrú, comhar taighde agus nuálaíochta a struchtúrú idir gníomhaithe a bheadh scaipthe amach óna chéile murach iad, agus infheistíochtaí breise a ghiaráil. Sainítear sa mheasúnú tionchar ar Fís Eorpach mar sin go bhfuil gá le dul i ngleic le tírdhreach cistiúcháin an Aontais le haghaidh taighde agus nuálaíochta agus an tírdhreach sin a chuíchóiriú, go háirithe maidir le comhpháirtíochtaí, chomh maith le comhpháirtíochtaí a atreorú i dtreo tionchar treisithe agus tosaíochtaí an Aontais a bhaint amach.

(5) D’fhonn dul i ngleic le hábhair imní den sórt sin agus chun an uaillmhian níos airde a bhaint amach le haghaidh infheistíochtaí Eorpacha, ba cheart go gcuirfidh Fís Eorpach simpliú agus athchóiriú mór ar aghaidh le haghaidh bheartas an Choimisiúin um chomhpháirtíochtaí taighde agus nuálaíochta. D’fhonn léiriú a thabhairt ar a nádúr sistéamach arb é is aidhm dó rannchuidiú le “claochluithe” ar fud an Aontais i dtreo na gcuspóirí inbhuanaithe, ba cheart do Fís Eorpach úsáid níos éifeachtaí a bhaint as na comhpháirtíochtaí sin le cur chuige níos straitéisí, níos comhleanúnaí agus níos dírithe ar thionchar.

(6) Bunaítear an creat ginearálta le Rialachán (AE) 2020/852 ó Pharlaimint na hEorpa agus ón gComhairle (5) chun a chinneadh an gcáilíonn gníomhaíocht eacnamaíoch mar ghníomhaíocht eacnamaíoch atá inbhuanaithe ó thaobh an chomhshaoil de chun infheistíochtaí inbhuanaithe a shainiú. Cruthaítear leis tagairt choiteann is féidir le hinfheisteoirí, bainc, tionscal agus taighdeoirí a úsáid nuair atáthar ag infheistiú i dtionscadail agus gníomhaíochtaí eacnamaíocha a bhfuil tionchar dearfach substaintiúil acu ar an aeráid agus an comhshaol agus nach ndéanann dochar suntasach do cheachtar acu. Is é an tagairt sin an tagairt le haghaidh infheistíochtaí glasa san Aontas.

(7) I gcás inarb ábhartha, ba cheart do chomhpháirtíochtaí Eorpacha cuimhneamh ar chritéir scagtha theicniúla dá dtagraítear inAirteagal 3 agus an prionsabal “gan dochar suntasach a dhéanamh” a leagtar amach in Airteagal 17 de Rialachán (AE) 2020/852 mar ionstraim chun ullmhacht agus rochtain a dtionscal ar mhaoiniú glas a fheabhsú a bheidh ríthábhachtach le haghaidh glacadh margaidh agus imscaradh níos leithne na dteicneolaíochtaí agus na réiteach a chuirfidh siad ar fáil. Tá fianaise eolaíoch i gcroílár na gcritéar scagtha teicniúil sin. Ba cheart ról lárnach a bheith ag taighde agus nuálaíocht, a shaothraíonn na comhpháirtíochtaí Eorpacha, i gcuidiú leis na gníomhaithe eacnamaíocha na caighdeáin agus na tairseacha a shocraítear sa Rialachán sin a bhaint amach nó dul tharstu, agus na critéir scagtha theicniúla sin a choinneáil cothrom le dáta agus comhsheasmhach leis na cuspóirí a leagtar amach i dTeachtaireacht an 11 Nollaig 2019 ón gCoimisiún maidir le “Comhaontú Glas don Eoraip”.

(8) Ar bhonn an Rialacháin maidir le Fís Eorpach, ba cheart a bheith in ann comhpháirtíochtaí Eorpacha a bhunú de réir trí chineál, is iad sin “comhchistithe”, “comh-chlársceidealaithe” agus “institiúidithe”. Ba cheart reachtaíocht nua de chuid an Aontais agus bunú struchtúr cur chun feidhme tiomanta de bhun Airteagal 187 den Chonradh ar Fheidhmiú an Aontais Eorpaigh (CFAE) a bheith mar chuid de bhunú comhpháirtíochtaí institiúidithe Eorpacha ar comhghnóthais iad idir comhpháirtithe ón earnáil phríobháideach agus phoiblí.

(9) Sainítear ocht réimse tosaíochta sa Rialachán maidir le Fís Eorpach, ina bhféadfar comhpháirtíochtaí institiúidithe Eorpacha a bhunaítear faoi Airteagal 185 nó 187 CFAE a mholadh. Ar fud na réimsí tosaíochta sin, cuirtear roinnt tionscnamh le haghaidh comhpháirtíochtaí institiúidithe Eorpacha den sórt sin ar aghaidh agus cumhdaítear naoi gcinn díobh faoin Rialachán seo.

(10) Ba cheart na gníomhaíochtaí taighde agus nuálaíochta a ghabhann comhghnóthais orthu féin a chistiú ó Fís Eorpach mar a fhoráiltear in Airteagal 12 agus Airteagal 13 den Rialachán maidir le Fís Eorpach. Ba cheart do na comhghnóthais sineirgí dlútha a fhorbairt le tionscnaimh eile de chuid Fís Eorpach agus le cláir eile agus ionstraimí cistiúcháin de chuid an Aontais chun an tionchar is mó a bhaint amach, go háirithe leo siúd a thacaíonn le himscaradh réiteach nuálach, oideachas agus forbairt réigiúnach, chun comhtháthú eacnamaíoch agus sóisialta a mhéadú agus éagothroime a laghdú.

(11) Éilítear sa chur chuige nua le haghaidh comhpháirtíochtaí Eorpacha, agus go háirithe comhpháirtíochtaí institiúidithe Eorpacha, bealach nua leis an gcreat dlíthiúil faoina bhfeidhmeoidh siad a bhunú. Cé gur cruthaíodh gurb éifeachtach comhghnóthais a bhunú ar bhonn Airteagal 187 CFAE chun críoch Fís 2020 ó thaobh cur chun feidhme, is gá cur leis sin. Dá bhrí sin, is é is aidhm don Rialachán seo comhleanúnachas, éifeachtúlacht, oscailteacht, éifeachtacht agus treoshuíomh tionchair an chur chun feidhme a mhéadú tríd an Rialachán maidir le Fís Eorpach agus an taithí a fuarthas ó chur chun feidhme cláir faoi Fís 2020, a aistriú go forálacha coiteanna ar fud na gcomhghnóthas ar bhealach comhchuibhithe. Is é is aidhm dó comhpháirtíochtaí Eorpacha a éascú chun comhar agus sineirgí lena chéile a chur ar bun, agus, dá bhrí sin, úsáid iomlán a bhaint as a n-idirnascachtaí ar leibhéal eagraíochtúil. Ba cheart do chomhghnóthais féachaint le deiseanna a aimsiú chun ról a thabhairt d’ionadaithe comhpháirtíochtaí Eorpacha eile a bheith rannpháirteach i ndréachtú a gclár oibre, ag aithint na réimsí nó na gcomhghníomhaíochtaí a thacódh leis na dúshláin ar bhealach níos éifeachtúla agus níos éifeachtaí, ag seachaint forluí, ag ailíniú uainiú a ngníomhaíochtaí agus rochtain ar thorthaí agus ar mhalartú eolais ábhartha eile a áirithiú.

(12) I ndiaidh aithint na sineirgí idir na comhghnóthais, ba cheart é a bheith mar aidhm acu na scaireanna buiséid ar cheart a úsáid le haghaidh gníomhaíochtaí comhlántacha nó comhghníomhaíochtaí idir na comhghnóthais a chinneadh. Thairis sin, is é is aidhm don Rialachán seo éifeachtúlachtaí feabhsaithe agus comhchuibhiú na rialacha a fheabhsú trí chomhar oibríochtúil neartaithe agus fiosrú barainneachtaí scála, lena n-áirítear bunú socruithe cúloifige lenar cheart feidhmeanna tacaíochta cothrománacha a sholáthar do na comhghnóthais. Leis na socruithe cúloifige sin ba cheart é a bheith níos fusa tionchar agus comhchuibhiú níos mó a bhaint amach ar phointí agus ag an am céanna leibhéal áirithe solúbthachta a choinneáil chun freastal ar riachtanais gach comhghnóthais. Ba cheart an struchtúr a bhunú trí úsáid a bhaint as comhaontuithe leibhéil seirbhíse a bheidh le tabhairt i gcrích ag na comhghnóthais. Ba cheart a chumhdach, leis na socruithe cúloifige, na feidhmeanna comhordúcháin agus riaracháin i réimsí ina raibh a scagadh éifeachtúil costéifeachtach agus ba cheart a chur san áireamh leo a mhéid is féidir comhlíontacht le ceanglas freagrachta gach oifigigh údaraithe aonair agus comhchuibhiú na rialacha, lena n-áirítear rialacha maidir le maoin intleachtúil. Ba cheart an socrú dlíthiúil a cheapadh chun freastal ar riachtanais choiteanna na gcomhghnóthas ar an mbealach is fearr, chun a ndlúthchomhar a áirithiú agus chun féachaint ar na sineirgí féideartha uile i measc na gcomhpháirtíochtaí Eorpacha agus, mar thoradh air sin, idir na codanna éagsúla de Fís Eorpach agus idir na cláir eile a bhainistíonn na comhghnóthais.

(13) Níor thug na measúnuithe tionchair maidir le gach comhghnóthas a ghabhann leis an togra le haghaidh an Rialacháin seo fianaise a dhlisteanaíonn cur chun feidhme comhpháirtíochtaí Eorpacha i gcomhréir leis an Rialachán maidir le Fís Eorpach ach amháin i gcás nach n-éireodh le codanna eile de Fís Eorpach, lena n-áirítear foirmeacha eile de chomhpháirtíocht Eorpach, na cuspóirí a bhaint amach nó nach nginfidís na tionchair ionchais is gá, trína bhfuil údar le cur chun feidhme den sórt sin trí dhearcadh fadtéarmach agus leibhéal ard comhtháthaithe.

(14) Le Fís Eorpach tugtar isteach cur chuige níos straitéisí agus comhleanúnaí atá treoraithe ag tionchar le haghaidh comhpháirtíochtaí Eorpacha, ag tógáil ar na ceachtanna a foghlaimíodh ón meastóireacht eatramhach ar Fís 2020. I gcomhréir leis an uaillmhian nua, is é is aidhm don Rialachán seo úsáid níos éifeachtaí a bhaint as comhpháirtíochtaí institiúidithe Eorpacha, go háirithe ag díriú ar chuspóirí, torthaí agus tionchair shoiléire is féidir a bhaint amach faoi 2030, agus trí rannchuidiú soiléir leis na tosaíochtaí beartais agus beartais ghaolmhara de chuid an Aontais a áirithiú. Tá dlúthchomhar agus sineirgí le tionscnaimh ábhartha eile ar leibhéal an Aontais, an leibhéal náisiúnta agus an leibhéal réigiúnach, go háirithe le comhpháirtíochtaí Eorpacha eile, ríthábhachtach chun tionchar eolaíoch, socheacnamaíoch agus comhshaoil níos mó a bhaint amach agus glacadh torthaí a áirithiú. Chun na críche sin, féadfaidh na comhghnóthais forálacha Fhís Eorpach a chur i bhfeidhm lena gcumasófar cineálacha éagsúla sineirgí, amhail cistiú malartach, carnach nó comhcheangailte agus aistriú acmhainní. Agus measúnú á dhéanamh ar an tionchar foriomlán, ba cheart infheistíochtaí níos leithne lasmuigh de ranníocaíochtaí ó chomhpháirtithe agus arna spreagadh ag na comhghnóthais a chuireann le baint amach a gcuspóirí a chur san áireamh chun éascaíocht a dhéanamh ar luathú ghlacadh an mhargaidh le réitigh nuálacha.

(15) Chun cur chuige comhleanúnach a áirithiú agus chun tionchair eolaíocha, theicneolaíocha, eacnamaíocha, shochaíocha agus chomhshaoil na gcomhpháirtíochtaí Eorpacha a shonrú i ndáil le cuspóirí Fís Eorpach agus thosaíochtaí an Aontais, ba cheart cuspóirí comhchoiteanna ginearálta agus comhchuspóirí sonracha ar cheart do gach comhghnóthas iad a bhaint amach a leagan amach sa Rialachán seo. Rannchuidíonn na comhghnóthais uile le chéile chun na cuspóirí sin a bhaint amach trína gcuspóirí aonair a bhaint amach. Ina theannta sin, sainítear sna codanna coiteanna den Rialachán seo cuspóirí oibríochtúla coiteanna atá díorthaithe ó na cuspóirí a shocraítear don Chlár Sonrach lena gcuirtear Fís Eorpach chun feidhme, a bunaíodh le Cinneadh (AE) 2021/764 ón gComhairle (6) (“an Clár Sonrach lena gcuirtear Fís Eorpach chun feidhme”). Ba cheart do gach comhghnóthas a chúraimí a chur i gcrích chun na prionsabail agus na critéir a leagtar amach le haghaidh comhpháirtíochtaí Eorpacha sa Rialachán maidir le Fís Eorpach (Airteagal 10 agus Iarscríbhinn III) a chomhlíonadh agus chun breisluach Eorpach a thabhairt i gcrích i gcomparáid le glaonna faoi phríomhchlár oibre Fís Eorpach. Déantar cuspóirí agus cúraimí na gcomhghnóthas a chomhlánú le cuspóirí agus cúraimí breise a bhaineann go sonrach le gach comhghnóthas. Agus a sainiúlachtaí agus a gcomhthéacsanna beartais á gcur san áireamh, ba cheart d’ailíniú loighce idirghabhála na gcomhghnóthas aonair le Fís Eorpach tacú leis an measúnú comhordaithe ar dhul chun cinn na gcomhghnóthas mar chuid de ghníomhaíochtaí faireacháin agus meastóireachta Fís Eorpach.

(16) Tá an Rialachán seo bunaithe ar na prionsabail agus na critéir a leagtar amach sa Rialachán maidir le Fís Eorpach, lena n-áirítear oscailteacht agus trédhearcacht, éifeacht ghiarála láidir agus gealltanais fhadtéarmacha na gcomhpháirtithe uile atá páirteach. Ceann de chuspóirí an Rialacháin seo is ea oscailteacht na gcomhghnóthas agus a ngníomhaíochtaí a áirithiú do réimse leathan eintiteas, lena n-áirítear rannpháirtithe nua a ndéanfar faireachán orthu freisin faoi chuimsiú an phróisis um chomhordú straitéiseach do chomhpháirtíochtaí Eorpacha dá bhforáiltear faoi Airteagal 6(5) den Chlár Sonrach lena gcuirtear Fís Eorpach chun feidhme. Ba cheart do chomhpháirtíochtaí den sórt sin a bheith oscailte d’aon eintiteas atá toilteanach agus cumasach chun oibriú i dtreo na sprice coitinne, ba cheart dóibh rannpháirtíocht leathan agus ghníomhach na ngeallsealbhóirí a chur chun cinn ina ngníomhaíochtaí, ina mballraíocht agus ina rialachas, agus ba cheart dóibh a áirithiú go mbainfidh gach Eorpach tairbhe as na torthaí, go háirithe trí na torthaí a scaipeadh go forleathan agus gníomhaíochtaí réamhimscartha ar fud an Aontais. A mhéid a bhaineann le comhaltaí príobháideacha agus a gcomheintitis nó a n-eintitis chleamhnaithe atá bunaithe i dtríú tíortha, ba cheart leas an Aontais agus an chomhghnóthais ar fhorais na slándála nó an oird phoiblí a choimirciú. Chuige sin, ba cheart don Choimisiún a bheith in ann iarraidh ar chomhaltaí príobháideacha bearta iomchuí a ghlacadh. D’fhéadfaí a áireamh ar bhearta den sórt sin láimhseáil iomchuí faisnéise rúnda nó teorannú eintiteas áirithe i ngníomhaíochtaí oibríochtúla sonracha an chomhalta phríobháidigh.

(17) Chun cur i bhfeidhm comhleanúnach Airteagal 22(5) den Rialachán maidir le Fís Eorpach a áirithiú, ba cheart do na comhghnóthais comhleanúnachas a áirithiú leis an gcur chuige a glacadh le haghaidh gníomhaíochtaí a chistítear faoin gclár oibre Fís Eorpach maidir le cur i bhfeidhm an Airteagail sin, chomh maith le reachtaíocht an Aontais agus treoir ábhartha maidir lena chur i bhfeidhm in ábhair chomhchosúla i gclár oibre an chomhghnóthais lena mbaineann.

(18) I gcás ina measfaidh an Coimisiún nó na Ballstáit rannpháirtíocht i ngníomhaíochtaí sonracha an chomhghnóthais a theorannú i gcomhréir le hAirteagal 22(5) den Rialachán maidir le Fís Eorpach, ba cheart don Choimisiún agus do na Ballstáit i ngrúpa ionadaithe na stát seasamh comhaontaithe a lorg ar bhonn cás ar chás sula nglacfar an clár oibre. I gcás comhghnóthas le Bord Údarás Poiblí, ba cheart do Bhord na nÚdarás Poiblí cur i bhfeidhm an Airteagail sin, arna iarraidh sin don Choimisiún, a fhormheas sula nglacfar an clár oibre. Thairis sin, tar éis cuireadh a fháil ón gCathaoirleach, ba cheart don Stiúrthóir Feidhmiúcháin foirmíocht ábhartha Choiste Chlár Fís Eorpach a chur ar an eolas go tráthrialta, sa bhreis ar fhreagracht an Choimisiúin Coiste an Chláir a chur ar an eolas, faoi Airteagal 14(7) agus Iarscríbhinn III den Chlár Sonrach lena gcuirtear Fís Eorpach chun feidhme, agus go háirithe sula nglacfar clár oibre an chomhghnóthais lena mbaineann, faoi chur i bhfeidhm Airteagal 22(5) den Rialachán maidir le Fís Eorpach.

(19) Éilítear le hIarscríbhinn III den Rialachán maidir le Fís Eorpach gur cheart do na ranníocaíochtaí airgeadais nó na ranníocaíochtaí comhchineáil ó chomhaltaí eile seachas an tAontas a bheith cothrom le 50 % ar a laghad agus go bhféadfaidh siad a bheith suas le 75 % de ghealltanais bhuiséadacha chomhiomlánaithe na gcomhghnóthas. Os a choinne sin, níor cheart an ranníocaíocht ón Aontas, lena n-áirítear aon chistí breise ó thíortha comhlachaithe, dul thar 50 % de ghealltanais bhuiséadacha chomhiomlánaithe gach comhghnóthais. Dá dhroim sin, ba cheart don Rialachán seo an ranníocaíocht a cheanglaítear ó chomhaltaí, seachas an tAontas, a shocrú ar an leibhéal céanna le ranníocaíocht an Aontais nó ar leibhéal níos airde. Ba cheart don Aontas a bheith in ann a ranníocaíocht a laghdú má theipeann ar chomhaltaí, seachas an tAontas, a ngealltanais a chomhlíonadh.

(20) I gcomhréir le hAirteagal 10(1), pointe (c), den Rialachán maidir le Fís Eorpach, tá na comhghnóthais chun bainistíocht lárnach ar na ranníocaíochtaí airgeadais go léir a chur chun feidhme trí chur chuige comhordaithe. Ba cheart, dá réir sin, do gach stát rannpháirteach comhaontú riaracháin amháin nó níos mó a thabhairt i gcrích leis an gcomhghnóthas lena leagtar síos an sásra comhordúcháin chun ranníocaíochtaí a íoc le hiarratasóirí atá bunaithe sa stát rannpháirteach sin agus chun tuairisc a thabhairt ina leith. Chun comhleanúnachas lena dtosaíochtaí straitéiseacha náisiúnta a áirithiú, ba cheart ceart crosta a thabhairt do na stáit rannpháirteacha maidir lena ranníocaíochtaí airgeadais náisiúnta a úsáid i ndáil le hiarratasóirí atá bunaithe sna stáit rannpháirteacha sin. D’fhonn an t-ualach riaracháin ar thairbhithe a íoslaghdú, simpliú a bhaint amach agus cur chun feidhme níos éifeachtúla a áirithiú, ba cheart do gach stát rannpháirteach iarracht a dhéanamh a sceideal íocaíochta, tuairisciú agus iniúchtaí a shioncrónú le sceideal íocaíochta, tuairisciú agus iniúchtaí na gcomhghnóthas agus a incháilitheacht costais a chóineasú leis an Rialachán maidir le Fís Eorpach. Na tairbhithe atá bunaithe i Stáit Rannpháirteacha a chuireann na gníomhaíochtaí íocaíochta de chúram ar an gcomhghnóthas, ba cheart dóibh comhaontú deontais amháin a shíniú leis an gcomhghnóthas de réir an Rialacháin maidir le Fís Eorpach.

(21) I gcomhréir leis na huaillmhianta a leagtar amach sa Rialachán maidir le Fís Eorpach, ar cheann de na réamhchoinníollacha a ghabhann le comhpháirtíochtaí institiúidithe Eorpacha a bhunú tá ranníocaíochtaí na gcomhpháirtithe a áirithiú ar feadh shaolré na gcomhghnóthas. Sa chomhthéacs sin, ba cheart do chomhpháirtíochtaí príobháideacha cuid shuntasach dá ranníocaíochtaí a sholáthar i bhfoirm ranníocaíochtaí comhchineáil leis na costais oibriúcháin a ghabhann leis an gcomhghnóthas. Ba cheart do chomhghnóthais a bheith in ann bearta a shainaithint chun na ranníocaíochtaí sin a éascú trína gcláir oibre, go háirithe trí rátaí cistiúcháin a laghdú. Ba cheart na bearta sin a bheith bunaithe ar riachtanais shonracha an chomhghnóthais agus na ngníomhaíochtaí foluiteacha. I gcásanna ina mbeidh údar cuí leo, ba cheart go mbeadh sé indéanta coinníollacha breise a thabhairt isteach lena n-éilítear rannpháirtíocht comhalta den chomhghnóthas nó dá gcomheintitis nó dá n-eintitis chleamhnaithe, ag díriú ar ghníomhaíochtaí inar féidir le comhpháirtithe tionsclaíocha an chomhghnóthais príomhról a ghlacadh, amhail léirithe ar mórscála agus tionscadail shuaitheanta níos cóngaraí don mhargadh, agus cur níos mó leis trí rátaí cistiúcháin níos ísle. Ba cheart don stiúrthóir feidhmiúcháin faireachán a dhéanamh ar leibhéal rannpháirtíochta na gcomhaltaí chun an bord rialála a chumhachtú le gníomhaíochtaí iomchuí a ghlacadh, ag áirithiú cothromaíocht idir tiomantas na gcomhpháirtithe agus oscailteacht. I gcásanna a mbeidh údar cuí leo, féadfar an caiteachas caipitiúil le haghaidh, mar shampla léirithe ar mórscála nó tionscadail shuaitheanta a chur san áireamh mar chostas incháilithe i gcomhréir leis an gcreat dlíthiúil is infheidhme.

(22) Ba cheart go bhféadfaí, i gcomhréir le hAirteagal 15(3) den Rialachán maidir le Fís Eorpach, ranníocaíochtaí ó chláir arna gcómhaoiniú ag Ciste Forbraíochta Réigiúnaí na hEorpa arna bhunú le Rialachán (AE) 2021/1058 ó Pharlaimint na hEorpa agus ón gComhairle (7)(CFRE), ag Ciste Sóisialta na hEorpa Plus arna bhunú le Rialachán (AE) 2021/1057 ó Pharlaimint na hEorpa agus ón gComhairle (8) (CSE+), ag an gCiste Eorpach Muirí, Iascaigh agus Dobharshaothraithe arna bhunú le Rialachán (AE) 2021/1139 ó Pharlaimint na hEorpa agus ón gComhairle (9) (CEMID) agus ag an gCiste Eorpach Talmhaíochta um Fhorbairt Tuaithe arna bhunú le Rialachán (AE) Uimh. 1306/2013 ó Pharlaimint na hEorpa agus ón gComhairle (10) (CETFT) a mheas mar ranníocaíocht ó na stáit rannpháirteacha ar Ballstáit iad leis na comhghnóthais, ar choinníoll go gcomhlíontar Rialachán (AE) 2021/1060 ó Pharlaimint na hEorpa agus ón gComhairle (11) agus na rialacháin chisteshonracha. Ina theannta sin, ba cheart go bhféadfaí ranníocaíochtaí ón tSaoráid Téarnaimh agus Athléimneachta arna bunú le Rialachán (AE) 2021/241 ó Pharlaimint na hEorpa agus ón gComhairle (12) (“an tSaoráid”) a mheas mar ranníocaíocht ó na Ballstáit ar stáit rannpháirteacha iad leis na comhghnóthais, ar choinníoll go gcomhlíonfar forálacha na Saoráide agus na ngealltanas a leagtar amach sna pleananna náisiúnta téarnaimh agus athléimneachta.

(23) I gcomhréir leis an bprionsabal maidir le ranníocaíochtaí a chomhroinnt go cothrom idir comhaltaí na gcomhghnóthas, ba cheart ranníocaíochtaí airgeadais le haghaidh costais riaracháin na gcomhghnóthas a chomhroinnt go cothrom idir an tAontas agus comhaltaí seachas an tAontas. Níor cheart diallta ón bprionsabal sin a mheas ach i gcásanna eisceachtúla a bhfuil bonn cirt leo, amhail nuair a bheadh na ranníocaíochtaí in aghaidh na comhpháirte nó an eintitis chleamhnaithe, go háirithe fiontair bheaga agus mheánmhéide (FBManna), ar leibhéal chomh ard go mbeidís ina gcúis le damáiste díréireach don dreasacht a bhainfeadh le bheith nó le fanacht mar chomheintiteas nó eintiteas cleamhnaithe de chuid an chomhghnóthais mar thoradh ar mhéid nó struchtúr ballraíochta de chuid an chomhghnóthais seachas an tAontas. Sna cásanna sin, ba cheart íoschéatadán na ranníocaíochta airgeadais bliantúla ó chomhaltaí seachas an tAontas le costais riaracháin an chomhghnóthais a bheith cothrom le 20 % de na costais riaracháin bhliantúla fhoriomlána agus ba cheart na ranníocaíochtaí ó FBManna a bheith cuid mhaith níos ísle ná iad siúd a fhaightear ó chomheintitis nó ó eintitis chleamhnaithe níos mó. Chomh luath agus a bhaintear mais chriticiúil ballraíochta amach lena gceadaítear do ranníocaíocht atá níos airde ná 20 % de na costais riaracháin bhliantúla fhoriomlána, ba cheart ranníocaíochtaí bliantúla in aghaidh an chomheintitis nó an eintitis chleamhnaithe a choinneáil nó a mhéadú agus é d’aidhm sciar na gcomhaltaí, seachas an tAontas, sa ranníocaíocht fhoriomlán le costais riaracháin bhliantúla an chomhghnóthais a mhéadú céim ar chéim. Ba cheart do chomhaltaí an chomhghnóthais, seachas an tAontas, iarracht a dhéanamh líon na gcomheintiteas nó na n-eintiteas cleamhnaithe a mhéadú d’fhonn a ranníocaíocht a mhéadú go 50 % de chostais riaracháin an chomhghnóthais thar a shaolré.

(24) Éilítear faoin Rialachán maidir le Fís Eorpach go léireoidh na comhpháirtithe a dtiomantas fadtéarmach, lena n-áirítear trí íos-sciar d’infheistíochtaí poiblí nó príobháideacha. Dá dhroim sin, ní mór don Aontas comhaltaí bunaidh atá bunaithe sna Ballstáit, tíortha atá comhlachaithe le Fís Eorpach nó eagraíochtaí idirnáisiúnta a shainaithint sa Rialachán seo. I gcás inár gá, áfach, ba cheart a bheith in ann bonn ballraíochta comhghnóthas a mhéadú i ndiaidh a mbunaithe le comhaltaí comhlachaithe a roghnaíodh tar éis nósanna imeachta oscailte agus trédhearcacha, agus na forbairtí teicneolaíochta nua nó comhlachas tíortha breise in Fís Eorpach á gcur san áireamh go háirithe.

(25) Ba cheart deis a thabhairt d’eintitis dhlítheanacha a bhfuil suim acu tacú le cuspóirí na gcomhghnóthas ina réimsí sonracha taighde a bheith ina gcomhpháirtithe rannchuidithe de na comhghnóthais sin gan a bheith ina gcomhaltaí.

(26) I gcomhréir le hAirteagal 16(5) den Rialachán maidir le Fís Eorpach, ba cheart leibhéal rannpháirtíochta eintitis dhlíthiúla na dtríú tíortha comhlachaithe a chur san áireamh agus na ranníocaíochtaí airgeadais ó thríú tíortha atá comhlachaithe le Fís Eorpach á leithdháileadh. Féadfar, dá réir sin, ranníocaíocht an Aontais sna comhghnóthais a mhéadú le ranníocaíochtaí ó thríú tíortha atá comhlachaithe le Fís Eorpach, ag cur san áireamh leibhéal rannpháirtíochta na n-eintiteas dlíthiúil sin agus ar an gcoinníoll go ndéanfar an méid iomlán faoina méadófar ranníocaíocht an Aontais a mheaitseáil ar a laghad le ranníocaíocht ó chomhaltaí seachas an tAontas, nó a gcomheintitis nó a n-eintitis chleamhnaithe.

(27) Áirítear comhpháirtíocht phríobháideach phoiblí atá tairbhiúil do gach comhalta atá páirteach ann le comhghnóthas a bhunú, lena n-áirítear trí chinnteacht a chur chun cinn maidir le leithdháiltí móra buiséid le haghaidh na dtionscal ábhartha in imeacht 7 mbliana. Is féidir le comhaltaí tionchar a ghnóthú, go díreach nó trí na hionadaithe tionscail, nuair atáthar mar chomhalta bunaidh nó comhalta comhlachaithe, nó i gceann dá gcomheintitis nó dá n-eintitis chleamhnaithe, i mbord rialaithe an chomhghnóthais. Is é an bord rialaithe comhlacht cinnteoireachta an chomhghnóthais a chinneann treoshuíomh straitéiseach fadtéarmach na comhpháirtíochta, chomh maith lena tosaíochtaí bliantúla. Ba cheart an tAontas, na stáit rannpháirteacha, i gcás inarb ábhartha, na comhaltaí bunaidh agus na comhaltaí comhlachaithe a bheith in ann dá bhrí sin rannchuidiú le clár oibre agus leagan amach tosaíochtaí an chomhghnóthais tríd an gClár Oibre Straitéiseach um Thaighde agus um Nuálaíocht a ghlacadh agus a leasú b’fhéidir, chomh maith leis an gclár oibre bliantúil a ghlacadh, lena n-áirítear ábhar na nglaonna ar thograí, an ráta cistiúcháin infheidhme in aghaidh na topaice glao, agus na rialacha gaolmhara maidir le nósanna imeachta tíolactha, meastóireachta, roghnaithe, bronnta agus athbhreithnithe.

(28) Is iomchuí go léireoidh na comhaltaí seachas an tAontas a dtiomantas do chur chun feidhme an Rialacháin seo trí bhíthin litir ghealltanais, nó litir chomhpháirteach ghealltanais ina léirítear méid iomlán a ranníocaíochtaí i gcás inarb iomchuí, gan coinníollacha maidir lena n-aontachas a fhorchur. Ba cheart litreacha gealltanais den sórt seo a bheith bailí faoin dlí ar feadh shaolré an chomhghnóthais agus ba cheart don chomhghnóthas agus don Choimisiún faireachán grinn a dhéanamh orthu. Ba cheart do chomhghnóthais timpeallacht dhlíthiúil agus eagraíochtúil a chruthú a chumasaíonn comhaltaí lena ngealltanais a chomhlíonadh fad a áirithítear tarraingteacht le haghaidh na ngeallsealbhóirí uile, oscailteacht leanúnach na gcomhghnóthas agus trédhearcacht le linn a gcur chun feidhme, go háirithe maidir le tosaíochtaí a leagan amach agus le haghaidh rannpháirtíocht i nglaonna ar thograí.

(29) Is bunchloch de Fís Eorpach é simpliú breise a bhaint amach. Sa chomhthéacs sin, ba cheart sásra tuairiscithe simplithe a bheith ann do chomhpháirtithe nach bhfuil orthu tuairisciú ar chostais neamh-incháilithe a thuilleadh. Ba cheart ranníocaíochtaí comhchineáil le haghaidh gníomhaíochtaí oibríochtúla a chur san áireamh ar bhonn costais incháilithe agus ar an mbonn sin amháin agus ba cheart iad a thuairisciú agus a iniúchadh i gcomhréir leis an sásra is infheidhme maidir leis an gcomhaontú deontais sonrach. Le cuntasaíocht den sórt sin ar bhonn costais incháilithe, ní féidir ranníocaíochtaí comhchineáil le haghaidh gníomhaíochtaí oibríochtúla a ríomh go huathoibríoch ach trí uirlisí TF Fís Eorpach, íslítear léi an t-ualach riaracháin i gcomhair comhpháirtithe agus bíonn an sásra tuairiscithe i leith ranníocaíochtaí níos éifeachtaí dá barr. Ba cheart do na comhghnóthais faireachán grinn a dhéanamh ar ranníocaíochtaí comhchineáil le haghaidh gníomhaíochtaí oibríochtúla agus ba cheart don stiúrthóir feidhmiúcháin tuarascálacha a réiteach agus a phoibliú go rialta chun a shuí an bhfuil an dul chun cinn atá á dhéanamh i dtreo spriocanna na ranníocaíochtaí comhchineáil a bhaint amach sásúil go leor. Ba cheart don bhord rialaithe measúnú a dhéanamh ar na hiarrachtaí a rinne na comhaltaí agus na torthaí a bhain siad amach a rannchuidíonn leis na gníomhaíochtaí oibríochtúla, chomh maith le fachtóirí eile amhail leibhéal rannpháirtíochta FBManna agus a tharraingtí atá na comhghnóthais do rannpháirtithe nua. I gcás inar gá, ba cheart dó bearta leighis agus ceartaithe iomchuí a ghlacadh, ag cur na prionsabail atá bunaithe ar oscailteacht agus trédhearcacht san áireamh.

(30) Ba cheart do na comhghnóthais deis agus spreagadh córasach a sholáthar do chomhaltaí seachas an tAontas chun a ngníomhaíochtaí taighde agus nuálaíochta a chur le gníomhaíochtaí an chomhghnóthais. Níor cheart go bhfaigheadh gníomhaíochtaí breise tacaíocht airgeadais ón gcomhghnóthas. Mar sin féin, is féidir iad a chur san áireamh mar ranníocaíochtaí comhchineáil na gcomhaltaí le haghaidh gníomhaíochtaí breise nuair a rannchuidíonn siad le cuspóirí an chomhghnóthais agus nuair a bhíonn siad nasctha go díreach lena ghníomhaíochtaí, lena n-áirítear costais neamh-incháilithe gníomhaíochtaí indíreacha arna gcistiú ag an gcomhghnóthas i gcás ina bhforáiltear dó sa phlean bliantúil gníomhaíochtaí breise. Is féidir an nasc sin a bhunú trí ghlacadh na dtorthaí ó ghníomhaíochtaí indíreacha atá cistithe ag an gcomhghnóthas nó trína thionscnaimh roimhe sin, nó trí bhreisluach suntasach don Aontas a léiriú. Ba cheart do chomhlacht iniúchóireachta neamhspleách arna cheapadh ag an eintiteas lena mbaineann na costais faoi seach a dheimhniú faoi réir an modh luachála a bheith infhíoraithe ag an gcomhghnóthas i gcás éiginnteachta. Ba cheart don Rialachán seo forálacha níos sonraí a leagan síos maidir le raon feidhme na ngníomhaíochtaí breise le haghaidh gach comhghnóthais, a mhéid a bhfuil gá leis chun an treoíocht agus an tionchar inmhianaithe a bhaint amach. Ba cheart do bhoird rialaithe comhghnóthas cinneadh a dhéanamh thairis sin faoi cibé an bhfuil gá, chun críoch na ranníocaíochtaí sin a luacháil, le modhanna simplithe amhail cnapshuimeanna nó costais aonaid a úsáid chun simpliú, éifeachtúlacht costais agus leibhéal cosanta iomchuí a bhaint amach le haghaidh sonraí tráchtála rúnda.

(31) Ba cheart do rialú na gcomhghnóthas a áirithiú go bhfuil a bpróisis chinnteoireachta oiriúnach chun coimeád cothrom le dáta leis an timpeallacht shocheacnamaíoch agus teicneolaíochta a bhíonn ag athrú go tapa agus le dúshláin dhomhanda. Ba cheart do chomhghnóthais tairbhe a bhaint as saineolas, comhairle agus tacaíocht ó na geallsealbhóirí ábhartha uile, chun a gcúraimí a chur chun feidhme go héifeachtach agus sineirgí ar leibhéal an Aontais agus ar an leibhéal náisiúnta a áirithiú. Dá bhrí sin, ba cheart na comhghnóthais a chumhachtú chun comhlachtaí comhairleacha a bhunú d’fhonn sainchomhairle a sholáthair dóibh agus aon chúram eile de chineál comhairleach is gá chun cuspóirí na gcomhghnóthas a bhaint amach a dhéanamh. Agus na comhlachtaí comhairleacha á mbunú, ba cheart do chomhghnóthais ionadaíocht chothrom saineolaithe laistigh de raon feidhme an chomhghnóthais, lena n-áirítear maidir le cothromaíocht inscne, a áirithiú. Ba cheart do dhearcthaí eolaíochta, chomh maith le dearcthaí údarás náisiúnta agus réigiúnach agus geallsealbhóirí eile na gcomhghnóthas a bheith mar chuid den chomhairle a sholáthraíonn na comhlachtaí sin.

(32) Ba cheart do chomhghnóthais a áirithiú go bhfuil na Ballstáit ar an eolas go leordhóthanach faoi ghníomhaíochtaí na gcomhghnóthas, gur féidir leo faisnéis thráthúil a sholáthar maidir le gníomhaíochtaí ar tugadh fúthu sna Ballstáit agus go bhfuil an deis acu rannchuidiú leis na próisis ullmhúcháin agus chinnteoireachta. Tá tábhacht ar leith leis an idirphlé sin leis na Ballstáit i gcomhthéacs na sineirgí agus an ghá atá le hailíniú na n-iarrachtaí agus na ngníomhaíochtaí ar leibhéal náisiúnta, réigiúnach, an Aontais agus Eorpach a áirithiú chun níos mó tionchair a chruthú. Ba cheart do chomhghnóthais gan rannpháirtíocht dhíreach nó indíreach ó na Ballstáit mar chomhaltaí nó comheintitis grúpa ionadaithe na stát a bhunú agus é d’aidhm aige gníomhaíochtaí na gcomhghnóthas a ailíniú leis na beartais agus na gníomhaíochtaí a ghlactar ar an leibhéal náisiúnta agus réigiúnach.

(33) Ba cheart do chomhghnóthais a bheith in ann comhlacht comhairleach le feidhm chomhairleach eolaíochta a bhunú. Ba cheart don chomhlacht sin nó dá chomhaltaí a bheith in ann comhairle agus tacaíocht eolaíoch neamhspleách a sholáthar don chomhghnóthas faoi seach. Ba cheart cláir oibre bhliantúla agus gníomhaíochtaí breise, chomh maith le haon ghnéithe eile de chúraimí an chomhghnóthais, go háirithe, a bheith i gceist leis an gcomhairle eolaíoch, mar is gá.

(34) D’fhonn a áirithiú go bhfuil comhghnóthais ar an eolas faoi dhearcthaí agus tuairimí geallsealbhóirí ón slabhra luacha iomlán ina réimsí faoi seach, ba cheart do chomhghnóthais a bheith in ann a ngrúpaí comhairleacha de gheallsealbhóirí faoi seach a bhunú, le dul i gcomhairle leo maidir le saincheisteanna cothrománacha nó ceisteanna sonracha, de réir riachtanais gach comhghnóthais. Ba cheart grúpaí den sórt sin a bheith oscailte do gheallsealbhóirí poiblí agus príobháideacha, lena n-áirítear leasghrúpaí eagraithe, agus leasghrúpaí idirnáisiúnta ó na Ballstáit, ó thíortha comhlachaithe nó ó thíortha eile, atá gníomhach i réimse an chomhghnóthais.

(35) Ba cheart do na comhghnóthais feidhmiú ar bhealach oscailte agus trédhearcach agus an fhaisnéis ábhartha go léir a sholáthar dá gcomhlachtaí iomchuí ar bhonn rialta tráthúil chomh maith lena gcuid gníomhaíochtaí a chur chun cinn, lena n-áirítear gníomhaíochtaí faisnéise agus scaipthe, don phobal i gcoitinne. Áirítear leis sin faisnéis thráthúil, faoi réir rialacha rúndachta agus miondealaithe de réir tíre maidir le hiarratas a dhéanamh agus rannpháirtíocht i ngníomhaíochtaí indíreacha arna gcistiú ag an gcomhghnóthas, maidir le torthaí meastóireachta gach glao ar thograí agus maidir le cur chun feidhme tionscadal, maidir le sineirgí le cláir ábhartha eile de chuid an Aontais agus comhpháirtíochtaí Eorpacha eile, maidir le gníomhaíochtaí breise, maidir le ranníocaíochtaí airgeadais agus comhchineáil arna ngealladh agus arna soláthar go hiarbhír, maidir le feidhmiú bhuiséad an chomhghnóthais, agus maidir leis an nasc idir cuspóirí an chomhghnóthais agus ranníocaíochtaí comhchineáil le haghaidh gníomhaíochtaí breise.

(36) Ba cheart na comhghnóthais a chur chun feidhme ag úsáid struchtúr agus rialacha a chuireann le héifeachtúlacht agus a áirithíonn simpliú. Chun na críche sin, ba cheart do na comhghnóthais rialacha airgeadais atá sonrach dá riachtanais a ghlacadh i gcomhréir le hAirteagal 71 de Rialachán (AE, Euratom) 2018/1046 ó Pharlaimint na hEorpa agus ón gComhairle (13).

(37) Ba cheart cur chun feidhme an chomhghnóthais a bheith bunaithe ar na critéir a leagtar amach le haghaidh comhpháirtíochtaí institiúidithe Eorpacha sa Rialachán maidir le Fís Eorpach. Ba cheart tacú leis sin trí úsáid a bhaint as modhanna leictreonacha atá á mbainistiú ag an gCoimisiún. Tá faisnéis a bhaineann le gníomhaíochtaí indíreacha atá cistithe ag na comhghnóthais, lena n-áirítear torthaí, fíor-riachtanach chun beartais nó cláir an Aontais a fhorbairt, a chur chun feidhme, a fhaire agus a mheas. Dá bhrí sin, ba cheart do chomhghnóthais a áirithiú go bhfuil rochtain ag institiúidí an Aontais agus comhlachtaí, oifigí nó gníomhaireachtaí an Aontais ar an bhfaisnéis uile a bhaineann leis na gníomhaíochtaí indíreacha a chistíonn siad, lena n-áirítear ranníocaíochtaí agus torthaí na dtairbhithe atá rannpháirteach i ngníomhaíochtaí indíreacha. Ba cheart na cearta rochtana sin a theorannú d’úsáid neamhthráchtála agus neamhiomaíoch agus ba cheart dóibh na rialacha rúndachta is infheidhme a chomhlíonadh. Ba cheart rochtain a thabhairt d’fhoireann institiúidí an Aontais agus d’fhoireann chomhlachtaí, oifigí nó ghníomhaireachtaí an Aontais faoi réir caighdeáin leordhóthanacha TF maidir le slándáil agus slándáil faisnéise agus i gcomhréir le prionsabail an riachtanais agus na comhréireachta.

(38) Ba cheart do rannpháirtíocht i ngníomhaíochtaí indíreacha a chistíonn comhghnóthais faoi Fís Eorpach na rialacha a leagtar amach sa Rialachán maidir le Fís Eorpach a chomhlíonadh. Ba cheart do na comhghnóthais a áirithiú go gcuirfear na rialacha sin i bhfeidhm go seasmhach bunaithe ar bhearta ábhartha arna nglacadh ag an gCoimisiún. Ba cheart do na comhghnóthais an tsamhail chorparáideach den chomhaontú deontais a d’ullmhaigh an Coimisiún a úsáid. Maidir leis an tréimhse chun agóid a dhéanamh in aghaidh aistriú úinéireacht na dtorthaí dá dtagraítear in Airteagal 40(4) den Rialachán maidir le Fís Eorpach, ba cheart fad na sraitheanna nuálaíochta sna réimsí a chumhdaítear faoi na comhghnóthais faoi seach a chur san áireamh.

(39) Ar cheann de phríomhchuspóirí na gcomhghnóthas tá acmhainneachtaí eacnamaíoch an Aontais a chothú, go háirithe a ceannaireacht eolaíochta agus theicneolaíoch. Thairis sin, cuirtear an gá atá le hinfheistiú i bpríomhtheicneolaíochtaí amhail 5G, intleacht shaorga (IS), an néal, cibearshlándáil agus teicneolaíocht ghlas, agus na teicneolaíochtaí sin a luachshocrú san Aontas, i dtábhacht sa téarnamh i ndiaidh COVID-19. Ba cheart do na comhghnóthais sin rannchuidiú leis an eolaíocht oscailte a chothú i gcomhréir le hAirteagal 14 agus Airteagal 39 den Rialachán maidir le Fís Eorpach. Beidh ról tábhachtach ag na torthaí a ghinfidh na rannpháirtithe uile chuige sin, agus bainfidh na rannpháirtithe uile tairbhe as an gcistiú ón Aontas trí na torthaí a ghinfear leis an tionscadal agus le cearta rochtana ar na torthaí sin, fiú na rannpháirtithe nach bhfaigheann cistiú ón Aontas. Dá bhrí sin, chun leasanna Aontais a chosaint, ba cheart feidhm a bheith ag an gceart ag comhghnóthais chun agóid a dhéanamh in aghaidh aistriú úinéireacht na dtorthaí nó deonú ceadúnas eisiach i leith torthaí maidir le rannpháirtithe nach bhfaigheann cistiú ón Aontas freisin. Agus an ceart seo chun agóid a dhéanamh á fheidhmiú agus i gcomhréir le prionsabal na comhréireachta, ba cheart don chomhghnóthas cothromaíocht chóir a aimsiú idir leasanna Aontais agus cosaint chearta bunúsacha a mhéid a bhaineann le torthaí na rannpháirtithe nach bhfaigheann cistiú ón Aontas, ag cur san áireamh nach bhfuair na rannpháirtithe sin aon chistiú ón Aontas don ghníomhaíocht ónar gineadh na torthaí.

(40) Ba cheart ranníocaíocht airgeadais an Aontais a bhainistiú i gcomhréir leis an bprionsabal maidir le bainistíocht fhónta airgeadais agus leis na rialacha maidir le bainistíocht indíreach a leagtar amach i Rialachán (AE, Euratom) 2018/1046.

(41) Chun críoch an tsimplithe, ba cheart an t-ualach riaracháin a laghdú do na páirtithe uile. Ba cheart iniúchtaí dúbailte agus méideanna díréireacha doiciméad agus tuairiscithe a sheachaint. Ba cheart iniúchadh ar chistí an Aontais faoin Rialachán seo a dhéanamh i gcomhréir leis an Rialachán maidir le Fís Eorpach agus cláir chistiúcháin ábhartha eile de chuid an Aontais.

(42) Ba cheart leasanna airgeadais an Aontais agus chomhaltaí eile na gcomhghnóthas a chosaint trí bhearta comhréireacha feadh an timthrialla caiteachais, lena n-áirítear neamhrialtachtaí a chosc, a bhrath agus a imscrúdú, agus cistí a cailleadh, a íocadh go mícheart nó a úsáideadh go mícheart a ghnóthú agus, i gcás inarb iomchuí sin, pionóis riaracháin agus airgeadais a ghearradh i gcomhréir le Rialachán (AE, Euratom) 2018/1046. I bhfianaise chineál sonrach na ngníomhaíochtaí a chuir roinnt de na comhghnóthais chun feidhme faoina gceanglaítear go ndéantar iad a chéimniú amach thar roinnt blianta, ba cheart don Choimisiún agus don chomhghnóthas ábhartha a bheith in ann na gealltanais bhuiséadacha bhliantúla a roinnt ina dtráthchodanna bliantúla. I ndáil leis sin, féadfar gealltanais bhuiséadacha an Chomhghnóthais um Eitlíocht Ghlan, Chomhghnóthas Iarnród na hEorpa agus Chomhghnóthas Taighde 3 BAT maidir leis an Aerspás Eorpach Aonair a roinnt ina dtráthchodanna bliantúla. Go dtí an 31 Nollaig 2024, níor cheart méid carnach na ngealltanas buiséadach sin a bheith os cionn 50 % de ranníocaíocht uasta ábhartha an Aontais faoi seach. Ón 1 Eanáir 2025 ar aghaidh, beidh 20 % ar a laghad de bhuiséad carnach na mblianta iarmharacha nach gcumhdófar le tráthchodanna bliantúla.

(43) I bhfianaise chineál sonrach agus stádas reatha na gcomhghnóthas, ba cheart dóibh leanúint de bheith faoi réir urscaoileadh ar leithligh. Ba cheart don Chúirt Iniúchóirí na cuntais agus dlíthiúlacht agus rialtacht na n-idirbheart is bun leo a iniúchadh.

(44) I gcomhréir le hAirteagal 10(2), pointe (c), den Rialachán maidir le Fís Eorpach, ba cheart do chomhghnóthais cur chuige saolré soiléir a bheith acu. D’fhonn leasanna airgeadais an Aontais a chosaint go leordhóthanach, ba cheart comhghnóthais a bhunú ar feadh tréimhse a chríochnaíonn ar an 31 Nollaig 2031 chun deis a thabhairt dóibh a bhfreagrachtaí maidir le cur chun feidhme deontais a fheidhmiú go dtí go gcuirfear na gníomhaíochtaí indíreacha deiridh a seoladh i gcrích. Ba cheart na comhghnóthais a mhaoiniú trí chláir an Aontais faoin gcreat airgeadais ilbhliantúil do 2021-2027 (“CAI 2021-2027”). Ba cheart do na comhghnóthais a bheith in ann glaonna ar thograí a sheoladh faoin 31 Nollaig 2028, i gcásanna lena bhfuil údar cuí agus a bhaineann le hinfhaighteacht an bhuiséid atá fágtha arna eascairt as CAI 2021-2027.

(45) I gcomhthéacs thosaíocht an Choimisiúin maidir le “Comhaontú Glas don Eoraip” lena dtacaíonn teachtaireachtaí ón gCoimisiún an 11 Deireadh Fómhair 2018 maidir le Bhithgheilleagair inbhuanaithe an Aontais don Eoraip: an nasc idir an geilleagar, an tsochaí agus an comhshaol a neartú, an 28 Samhain 2018 maidir le Pláinéad Glan do Chách – fís straitéiseach fhadtéarmach Eorpach ar mhaithe le geilleagar rachmasach, nua-aimseartha, iomaíoch atá neodrach ó thaobh na haeráide de, an 11 Márta 2020 maidir le Plean nua Gníomhaíochta don Gheilleagar Ciorclach i gcomhair Eoraip níos glaine agus níos iomaíche, an 20 Bealtaine 2020 maidir le Straitéis Bhithéagsúlachta an AE do 2030: An dúlra a thabhairt ar ais inár saol, an 20 Bealtaine 2020 maidir leis an Straitéis “Ón bhFeirm go dtí an Forc” le haghaidh córas bia atá cothrom, sláintiúil agus neamhdhíobhálach don chomhshaol agus an 17 Deireadh Fómhair 2020 maidir leis an Straitéis Ceimiceán don Inbhuanaitheacht: i dTreo Timpeallacht Saor ó Thocsaineach, ba cheart don earnáil bhithbhunaithe Eorpach, lena n-áirítear FBManna, réigiúin agus príomhtháirgeoirí, a bheith aeráidneodrach, níos ciorclaí agus níos inbhuanaithe fad a fhanann siad iomaíoch ar an scála domhanda. Féadfaidh éiceachóras nuálaíochta bithbhunaithe atá láidir, tíosach ar acmhainní agus iomaíoch spleáchas ar amhábhar iontaise agus acmhainní mianracha neamh-inathnuaite a laghdú agus dlús a chur le hionadú na n-ábhar agus na n-acmhainní sin. Féadfaidh sé táirgí, ábhair, próisis agus cothaithigh inathnuaite bithbhunaithe a fhorbairt ó dhramhaíl agus bithmhais tríd an nuálaíocht atá treoraithe ag an inbhuaine agus ciorclaíocht. Féadfaidh éiceachóras den sórt sin luach a chruthú freisin ó bhunábhar áitiúil, lena n-áirítear dramhaíl, fuíll agus taobhshruthanna, chun poist, fás agus forbairt eacnamaíoch a chur ar fáil ar fud an Aontais, ní hamháin i gceantair uirbeacha ach i gcríocha tuaithe agus cósta freisin, áit a dtáirgtear bithmhais agus ar réigiúin forimeallacha iad go minic inar annamh a mbaintear tairbhe as forbairt thionsclaíoch.

(46) Dhírigh an Comhghnóthas Tionscail Bhithbhunaithe a bunaíodh faoi Fís 2020 ar úsáid inbhuanaithe acmhainní, go háirithe earnálacha atá dian ó thaobh acmhainní de agus a bhfuil tionchar mór acu amhail talmhaíocht, monaraíocht teicstílí agus foirgníocht, ag díriú ar oibreoirí, monaróirí, gléasraí agus monarchana áitiúla go háirithe. Bhí sraith láidir de 34 mholadh mar chuid dá mheastóireacht eatramhach a foilsíodh i mí Dheireadh Fómhair 2017 agus léirítear na moltaí sin i ndearadh an Chomhghnóthais um Eoraip Chiorclach Bhithbhunaithe a bhunaítear leis an Rialachán seo. Ní leanúint dhíreach ar an gComhghnóthas Tionscail Bhithbhunaithe é an Comhghnóthas um Eoraip Chiorclach Bhithbhunaithe ach clár a thógann ar na gaiscí a bhain an tionscnamh roimhe sin amach agus a théann i ngleic leis na heasnaimh a bhain leis. I gcomhréir leis na moltaí sin, ba cheart do raon níos leithne de gheallsealbhóirí, lena n-áirítear an earnáil phríomhúil (eadhon talmhaíocht, dobharshaothrú, iascach agus foraoiseacht) chomh maith le soláthraithe dramhaíola, fuíoll agus taobhshruthanna, údaráis réigiúnacha agus infheisteoirí a bheith rannpháirteach sa Chomhghnóthas um Eoraip Chiorclach Bhithbhunaithe chun clistí sa mhargadh agus próisis bhithbhunaithe neamh-inbhuanaithe a chosc. D’fhonn a chuspóirí a bhaint amach, níor cheart dó ach tionscadail atá ag cloí le prionsabail na ciorclaíochta, na hinbhuaine agus na dteorainneacha pláinéadacha a chistiú.

(47) Ba cheart don Chomhghnóthas um Eoraip Chiorclach Bhithbhunaithe Grúpaí Imscartha a bhunú ar cheart dóibh a bheith mar chomhlachtaí comhairleacha agus páirt ghníomhach a ghlacadh sna pléití straitéiseacha atá leis an clár oibre don chomhpháirtíocht a shocrú. Tá sé ríthábhachtach go gcuirfear na comhlachtaí comhairleacha sin san áireamh sa struchtúr rialaithe le rannpháirtíocht níos leithne agus níos mó infheistíocht phríobháideach a áirithiú san earnáil chiorclach bhithbhunaithe. Ba cheart do na Grúpaí Imscartha go háirithe tacaíocht a sholáthar do chruinnithe straitéiseacha an Bhoird Rialaithe mar a dtagann ceannairí tionscail, ionadaithe na ngeallsealbhóirí agus ionadaithe ardleibhéil an Choimisiúin le chéile leis an mBord Rialaithe buan chun treoshuíomh straitéiseach na comhpháirtíochta a phlé agus a leagan amach.

(48) Ba cheart gurbh é príomhchuspóir an Chomhghnóthais um Eitlíocht Ghlan rannchuidiú le lorg éiceolaíochta na heitlíochta a laghdú trí dhlús a chur le forbairt teicneolaíochtaí eitlíochta atá aeráidneodrach lena n-imscaradh a luaithe agus is féidir, dá bhrí sin déanfar rannchuidiú nach beag leis na cuspóirí uaillmhianacha maidir le tionchar ar an gcomhshaol a mhaolú a ghabhann leis an gComhaontú Glas don Eoraip agus Rialachán (AE) 2021/1119 ó Pharlaimint na hEorpa agus ón gComhairle (14) (“Dlí Aeráide Eorpach”), is é sin, laghdú 55 % in astaíochtaí i gcomparáid leis na leibhéil a bhí ann in 1990 faoin mbliain 2030, agus aeráidneodracht a bhaint amach faoi 2050 ar a dhéanaí, i gcomhréir le Comhaontú Pháras a glacadh faoi Chreat-Choinbhinsiún na Náisiún Aontaithe ar an Athrú Aeráide (15). Ní féidir an cuspóir sin a bhaint amach ach trí dhlús a chur leis na próisis taighde agus nuálaíochta in aerloingseoireacht agus na próisis sin a bharrfheabhsú agus trí iomaíochas domhanda thionscal eitlíochta an Aontais a fheabhsú. Ba cheart don Chomhghnóthas um Eitlíocht Ghlan a áirithiú go bhfanann eitlíocht níos glaine sábháilte, slán agus éifeachtúil chun paisinéirí agus earraí a iompar d’aer.

(49) Tógann an Comhghnóthas um Eitlíocht Ghlan ar an taithí a fuarthas ó Chomhghnóthas Spéire Glaine agus ó Chomhghnóthas Spéire Glaine 2. Ba cheart don chomhpháirtíocht nua Eorpach a bheith níos uaillmhianaí ag díriú ar léiritheoirí ceannródaíocha a fhorbairt. I gcomhréir leis na torthaí ón meastóireacht eatramhach ar Chomhghnóthas Spéire Glaine 2, ba cheart do thionscnamh nua a áirithiú go bhfuil gach léiritheoir ar an gconair chriticiúil maidir le forbairt na gcéad chláir eile aerárthaí ionas go mbeidh na teicneolaíochtaí a fhorbrófar in ann freastal dáiríre ar an bpríomhthosaíocht, sé sin “imscaradh a luaithe is féidir”. Dá bhrí sin, ba cheart don chomhghnóthas nua díriú ar infheictheacht a chuspóirí saothraithe aonair a mhéadú agus cumais faireacháin, bhainistíochta agus tuairiscithe an chomhghnóthais a neartú chun castacht na hiarrachta taighde agus nuálaíochta a éilítear ionas go mbeidh an chomhpháirtíocht Eorpach in ann a cuspóirí a bhaint amach a léiriú.

(50) Ba cheart don Chomhghnóthas um Eitlíocht Ghlan tógáil ar cheannaireacht láidir ó thionscal eitlíochta na hEorpa agus ar bhonn ballraíochta éagsúil, ag tabhairt raon leathan geallsealbhóirí agus smaointe ar fud na hEorpa le chéile. D’fhonn na cuir chuige a bhfuil an gealladh is mó fúthu agus na heintitis atá in ann iad a bhaint amach a shainaithint, sheol an Coimisiún glao ar léiriú smaointe agus ar chomhaltaí féideartha. Ba cheart cead a thabhairt don Bhord Rialála comhaltaí comhlachaithe a roghnú bunaithe ar thorthaí an ghlao sin agus glaonna amach anseo chun foráil a dhéanamh maidir le leathnú tapa an ghrúpa comhaltaí.

(51) D’fhonn tionchar na ngníomhaíochtaí taighde agus nuálaíochta ar laghdú éifeachtach astaíochtaí agus digiteáil an tionscail eitlíochta a dtugann na Comhghnóthais um Eitlíocht Ghlan agus Taighde BAT 3 an Aerspáis Eorpaigh Aonair fúthu a uasmhéadú agus a bhrostú, ba cheart do na comhghnóthais sin féachaint le comhoibriú dlúth a thabhairt i gcrích le Gníomhaireacht Sábháilteachta Eitlíochta an Aontais Eorpaigh (EASA) in obair na comhpháirtíochta Eorpaí, ag áirithiú go ndéantar eolas ar na teicneolaíochtaí nua arna bhforbairt a mhalartú go luath. Beidh an comhoibriú sin ríthábhachtach chun dlús a chur leis an nglacadh sa mhargadh, tríd an bpróiseas creidiúnaithe do na táirgí agus na seirbhísí a leanann as sin a éascú mar a cheanglaítear le Rialachán (AE) 2018/1139 ó Pharlaimint na hEorpa agus ón gComhairle (16).

(52) D’fhonn sineirgí idir cláir ar leibhéal an Aontais, an leibhéal náisiúnta agus an leibhéal réigiúnach a uasmhéadú, ba cheart do ghrúpa ionadaithe na stát de chuid an Chomhghnóthais um Eitlíocht Ghlan na féidearthachtaí a fhiosrú chun tacaíocht airgeadais a sholáthar ar an leibhéal náisiúnta do thograí sármhaithe nár roghnaigh an Comhghnóthas um Eitlíocht Ghlan cistiú a thabhairt dóibh mar thoradh ar an iomarca suibscríofa.

(53) Tá an Eoraip ag dul i ngleic leis an dúshlán a bhaineann le ról ceannasach a imirt maidir le dlús a chur le claochlú comhshaoil na chéad ghlúine eile aerárthaí agus costais shochaíocha astaíochtaí gás ceaptha teasa san aer a inmheánú sa tsamhail ghnó le haghaidh aeriompair fad a leanann sí ar aghaidh ag áirithiú “cothrom na Féinne” i gcomhair táirgí Eorpacha ar an margadh domhanda. Dá bhrí sin, ba cheart don Chomhghnóthas um Eitlíocht Ghlan tacú leis na hionadaithe Eorpacha sna hiarrachtaí maidir le caighdeánú idirnáisiúnta agus reachtaíocht idirnáisiúnta.

(54) Tháinig forbairt suntasach ar an tsuim a chuirtear sa hidrigin le 5 bliana anuas, agus tá Creat-Choinbhinsiún na Náisiún Aontaithe ar an Athrú Aeráide (Comhaontú Pháras) sínithe agus daingnithe ag na Ballstáit go léir ag 21ú Comhdháil de chuid na bPáirtithe (COP21). Is é is aidhm don Chomhaontú Glas don Eoraip an tAontas a chlaochlú ina shochaí chóir rathúil ina mbeidh geilleagar nua aimseartha iomaíoch, atá tíosach ar acmhainní, áit nach mbeidh aon ghlan-astaíochtaí gás ceaptha teasa ann faoi 2050 ar a dhéanaí. Áirítear hidrigin ghlan, cealla breosla, breoslaí malartacha eile agus stóráil fuinnimh i measc na réimsí tosaíochta. Tá hidrigin le feiceáil go ríshoiléir sna teachtaireachtaí ón gCoimisiún an 8 Iúil 2020 maidir le straitéis hidrigine le go mbeadh an Eoraip aeráidneodrach agus maidir le geilleagar aeráidneodrach a chumhachtú: Straitéis an Aontais Eorpaigh um Chomhtháthú Córais Fuinnimh, agus i seoladh na Comhghuaillíochta Eorpaí don Hidrigin Ghlan trína dtugtar na geallsealbhóirí uile le chéile chun riachtanais teicneolaíochta, deiseanna infheistíochta agus bacainní rialála a shainaithint chun éiceachóras hidrigine glan a thógáil san Aontas lena rannchuideofar leis an spleáchas reatha ar bhreoslaí iontaise agus astaíochtaí gás ceaptha teasa in earnálacha ábhartha a laghdú. D’fhéadfadh an Comhghnóthas um Hidrigin Ghlan glacadh torthaí taighde agus nuálaíochta (T&N) a chumasú trí chreataí infheistíochta, amhail an Comhaontas Eorpach um Hidrigin Ghlan agus Tionscadail Thábhachtacha ar mhaithe le Leas na hEorpa i gCoitinne (IPCEI) maidir le Hidrigin.

(55) Tacaíodh le gníomhaíochtaí tiomnaithe taighde agus nuálaíochta a bhaineann le feidhmeanna hidrigine ó 2008, go príomha trí na Comhghnóthais um Chealla Breosla agus um Hidrigin, eadhon, Comhghnóthas FCH agus Comhghnóthas FCH 2 faoin Seachtú Clár Réime arna bhunú le Cinneadh Uimh. 1982/2006/CE ó Рharlaimint na hЕorpa agus ón gComhairle (17) agus Fís 2020 chomh maith le tionscadail thraidisiúnta chomhoibríocha, ag cumhdach gach céim/réimse de shlabhra luacha na hidrigine. Ba cheart don Chomhghnóthas um Hidrigin Ghlan acmhainneacht eolaíoch an Aontais a neartú agus a chomhtháthú chun dlús a chur le forbairt agus feabhsú ardfheidhmeanna hidrigine glaine atá réidh don mhargadh, ar fud úsáidí deiridh fuinnimh, iompair, tógála agus tionscail. Ní bheifear in ann é sin a dhéanamh ach má chuirtear neartú iomaíochais shlabhra luacha hidrigine an Aontais leis, go háirithe FBManna.

(56) D’fhonn cuspóirí eolaíochta an Chomhghnóthais um Hidrigin Ghlan a bhaint amach, ba cheart deis a thabhairt do gach earnáil a bhaineann leis an ngeilleagar hidrigine a bheith rannpháirteach in ullmhú agus i gcur chun feidhme a Chláir Oibre Straitéisigh um Thaighde agus um Nuálaíocht. Leis na gníomhaíochtaí a dhéanann an Comhghnóthas um Hidrigin Ghlan, ba cheart conairí teicneolaíochta suaití mar rogha ar theicneolaíochtaí príomhshrutha a chur san áireamh. Ba cheart don earnáil phoiblí a bheith rannpháirteach, go háirithe údaráis réigiúnacha agus náisiúnta, agus údaráis náisiúnta freagrach as beartais aeráide agus bearta a bhaineann le sásraí margaidh a bhunú, chun na bearnaí idir forbairt teicneolaíochta atá réidh don mhargadh agus úsáid ar scála mór a líonadh.

(57) Áirítear sa Chomhghnóthas um Hidrigin Ghlan an pobal taighde mar chomhalta den chomhlachas Hydrogen Europe Research, agus ar an gcaoi sin níor cheart comhlacht a thugann comhairle eolaíoch a bhunú.

(58) Ós rud é gur féidir hidrigin a úsáid mar bhreosla,nó mar iompróir fuinnimh agus chun fuinneamh a stóráil, tá sé fíor-riachtanach go mbunaítear comhar struchtúrtha lena lán comhpháirtíochtaí Eorpacha eile, le haghaidh úsáid deiridh go háirithe. Ba cheart don chomhpháirtíocht Eorpach um hidrigin ghlan idirghníomhú le hiompar de bhóthar agus iompar d’uisce atá saor ó astaíochtaí, iarnróid na hEorpa, eitlíocht ghlan, próisis don phláinéad agus comhpháirtíochtaí Eorpacha um chruach ghlan. Chun na críche sin, ba cheart struchtúr a bhunú a thuairiscíonn don Bhord Rialaithe chun comhar agus sineirgí idir na comhpháirtíochtaí sin i réimse na hidrigine a áirithiú. Bheadh an Comhghnóthas um Hidrigin Ghlan ar an aon chomhpháirtíocht a dhíríonn ar aghaidh a thabhairt ar theicneolaíochtaí táirgthe hidrigine. Ba cheart do chomhar le comhpháirtíochtaí úsáide deiridh díriú go háirithe ar an teicneolaíocht a léiriú agus sonraíochtaí a chomhshainiú.

(59) Cuireann iarnróid le Limistéar Eorpach Iompair Aonair (SETA) agus is buneilimint iad de bheartas forbartha inbhuanaithe fadtéarmach an Aontais. I dtéarmaí méid eacnamaíoch, is é EUR 69 mbilliún oll-bhreisluach díreach earnáil iarnróid na hEorpa agus is ionann a holl-bhreisluach indíreach agus EUR 80 billiún. Tá 1,3 milliún duine fostaithe go díreach san earnáil iarnróid agus bhí de bhreis ar mhilliún duine fostaithe go hindíreach.

(60) Cuirtear i bhfios go láidir sa teachtaireacht ón gCoimisiún an 10 Márta 2020 maidir le A New Industrial Strategy for Europe [Straitéis Nua Thionsclaíoch don Eoraip] gur féidir le tionscail ghluaiseachta atá inbhuanaithe agus cliste, amhail tionscal an iarnróid, an t-aistriú digiteach agus glas a threorú, tacaíocht a thabhairt d’iomaíochas tionsclaíoch na hEorpa agus nascacht a fheabhsú, agus go bhfuil sé de fhreagracht ar na tionscail sin é sin a dhéanamh. Dá bhrí sin, ba cheart d’iompar de bhóthar, d’iarnróid d’eitlíocht agus d’uisce cur le laghdú 90 % ar astaíochtaí iompair faoin mbliain 2050. Mar ábhar tosaíochta, ba cheart sciar mór den 75 % de lasta intíre a iompraítear ar bhóithre inniu a aistriú chuig na hiarnróid agus chuig uiscebhealaí intíre.

(61) Bunaíodh an Comhghnóthas Shift2Rail in 2014 chun gníomhaíochtaí taighde, forbartha agus bailíochtaithe an tionscnaimh Shift2Rail a bhí ann roimhe sin a bhainistiú ag cur cistiú ón earnáil phoiblí agus phríobháideach a sholáthair a chomhaltaí le chéile agus ag tarraingt ar acmhainní teicniúla inmheánacha agus seachtracha. Bunaíodh leis cineálacha nua comhair, atá comhsheasmhach le rialacha iomaíochta, idir geallsealbhóirí ón slabhra luacha iomlán iarnróid agus ó lasmuigh den earnáil iarnróid thraidisiúnta, agus baineadh leas as taithí agus saineolas Ghníomhaireacht Iarnróid an Aontais Eorpaigh ar shaincheisteanna a bhaineann le hidir-inoibritheacht agus sábháilteacht.

(62) Ba cheart é a bheith mar chuspóir an ag Comhghnóthas um Iarnród na hEorpa líonra iarnróid ardacmhainneachta comhtháite Eorpach chur ar fáil trí dheireadh a chur le bacainní don idir-inoibritheacht agus trí réitigh a sholáthar don chomhtháthú iomlán, lena gcumhdaítear bainistíocht tráchta, feithiclí, bonneagar agus seirbhísí agus é d’aidhm aige tionscadail agus nuálaíochtaí a bheith á nglacadh agus á n-imscaradh níos tapúla a bhaint amach. Ba cheart go saothródh sé sin an póiteinséal ollmhór atá ann i leith digiteáil agus uathoibriú chun laghdú ar chostais an iompair d’iarnród, a acmhainneacht a fheabhsú agus cur lena sholúbthacht agus iontaofacht, agus ba cheart é a bhunú ar ollstruchtúr córais feidhme tagartha a dhéanann an earnáil a chomhroinnt, i gcomhar le Gníomhaireacht Iarnróid an Aontais Eorpaigh.

(63) Ba cheart don Chomhghnóthas um Iarnród na hEorpa na nithe seo a leanas a shainiú ina Mháistirphlean: a ghníomhaíochtaí tosaíochta taighde agus nuálaíochta, agus an t-ollstruchtúr córais fhoriomlán agus cur chuige comhchuibhithe oibríochtúil, lena n-áirítear gníomhaíochtaí léirithe ar scála mór agus réimsí suaitheanta, atá de dhíth chun dlús a chur le dul i bhfeidhm nuálaíochtaí teicneolaíochta comhtháite, idir-inoibritheacha agus caighdeánaithe is gá chun tacú leis an Limistéar Eorpach Iarnróid Aonair.

(64) Is córas casta é an t-iarnród, le hidirghníomhaíochtaí an-dlúth idir bainisteoirí bonneagair, gnóthais iarnróid (oibreoirí traenacha) agus a dtrealamh faoi seach (bonneagar agus rothstoc). Ní féidir nuálaíocht a chur ar fáil gan sonraíochtaí comhchoiteanna agus straitéis sa chóras iarnróid iomlán. Dá bhrí sin, ba cheart do Cholún Córasach an Chomhghnóthais um Iarnród na hEorpa, a bhaileoidh ionchur ó gheallsealbhóirí ábhartha lasmuigh den chomhghnóthas agus laistigh de, an earnáil a chumasú chun teacht le chéile ar choincheap oibríochtúil aonair agus ollstruchtúr córais, lena n-áirítear sainiú ar sheirbhísí, bloic feidhme, agus comhéadain, atá mar bhunús le hoibríochtaí an chórais iarnróid. Ba cheart dó an creat foriomlán a sholáthar le háirithiú go ndíreofar le taighde ar riachtanais chustaiméirí agus ar riachtanais oibríochtúla a chomhaontaítear agus a chomhroinntear go comhpháirteach. Ba cheart go dtabharfadh an t-aschur ón gColún Córasach tacaíocht d’idir-inoibritheacht don ghréasán iarnróid ina iomláine, lena n-áirítear croíghréasán cuimsitheach TEN-T agus príomhlínte agus línte réigiúnacha nach n-áirítear in TEN-T. Ba cheart do mhúnla rialachais agus próiseas cinnteoireachta Chomhghnóthas um Iarnród na hEorpa a bheith ina léiriú ar ról ceannasach an Choimisiúin maidir le córas iarnróid na hEorpa a aontú agus a chomhtháthú, go háirithe maidir leis an gcoincheap aonair oibríochtúil agus an t-ollstruchtúr córais a sholáthar go tapa agus go héifeachtach, agus na comhpháirtithe príobháideacha a bheith rannpháirteach i róil chomhairleacha agus tacaíochta teicniúla ag an am céanna.

(65) D’fhonn a áirithiú go n-úsáidtear torthaí taighde leibhéal ulllmhachta teicneolaíochta (LUT) íseal go héifeachtach ag LUTanna níos airde, agus go háirithe sa Chomhghnóthas um Iarnród na hEorpa, ba cheart do chlároifig an Chomhghnóthais um Iarnród na hEorpa gníomhaíochtaí den sórt sin a chur chun feidhme.

(66) I gcás inar gá, d’fhonn aistriú agus leathnú tapa ballraíochta a áirithiú, ba cheart ligean do Bhord Rialála an Chomhghnóthais um Iarnród na hEorpa le comhaltaí comhlachaithe a roghnú ar bhonn torthaí glao ar léiriú spéise a sheolann an Coimisiún.

(67) I gcomhthéacs thosaíochtaí an Choimisiún i leith Spriocanna Forbartha Inbhuanaithe na Náisiún Aontaithe, agus Sprioc Forbartha Inbhuanaithe 3 go háirithe, agus na teachtaireachta comhpháirtí ón gCoimisiún an 9 Márta 2020 dar teideal Towards a comprehensive Strategy with Africa [I dtreo Straitéis chuimsitheach leis an Afraic], tá an tAontas tiomanta do chur le saol sláintiúil agus folláine a chur chun cinn le haghaidh gach duine, do thógáil ar chomhpháirtíocht níos láidre fiú idir an dá mhór-roinn agus do thacú le hacmhainneachtaí taighde agus nuálaíochta san Afraic. Ba cheart do Chomhghnóthas Shláinte Dhomhanda EDCTP3 aghaidh a thabhairt ar an easpa diagnóisice, cóireálacha agus vacsaíní iomchuí, i measc teicneolaíochtaí sláinte eile mar a thugtar orthu, atá ann chun dul i ngleic le galair thógálacha amhail VEID, maláire agus eitinn ach le galair thógálacha eile a bhaineann le bochtaineacht agus a ndéantar siléig iontu, atá coitianta san Afraic, go háirithe san Afraic Fho-Shahárach freisin. Léiríodh le paindéim COVID-19 gur féidir le galair thógálacha scaipeadh go tapa ar fud an domhain mar gheall ar nascacht mhéadaithe idir réigiúin éagsúla ar domhan, trí thrádáil dhomhanda agus trí thurasóireacht. Dá bhrí sin, tá sé ríthábhachtach go bhforbraítear teicneolaíochtaí sláinte chun teorainn a chur le scaipeadh galar tógálach, agus chun troid ina n-aghaidh nuair a scaiptear iad, chun sláinte saoránach sna tíortha lena mbaineann agus san Aontas a chosaint. D’fhonn ceannaireacht sláinte domhanda níos láidre ná an tionscnamh EDCTP2 a bhí ann roimhe seo a bhaint amach, ba cheart raon feidhme na comhpháirtíochta a leathnú chun freagairt ar bhagairtí galar tógálach atá ag teacht chun cinn, na fadhbanna méadaitheacha a bhaineann le frithsheasmhacht fhrithmhiocróbach agus comhghalrachtaí galar neamhthógálach a chumhdach.

(68) Is gá rannpháirtíocht a fháil ó shraith mhór gníomhaithe agus gealltanais fhadtéarmacha chun dul i ngleic le galair thógálacha a dhéanann difear don Afraic Fho-Shahárach le huirlisí teicneolaíochta nua-aimseartha. Ba cheart do Chomhghnóthas Shláinte Dhomhanda EDCTP3 idirghabháil a dhéanamh chun líonrú agus comhar Thuaidh–Theas agus Theas-Theas atá tairbheach agus inbhuanaithe a bhaint amach, ag cruthú caidreamh le neart eagraíochtaí san earnáil phríobháideach agus phoiblí chun comhar tionscadal agus institiúideach a neartú. Ba cheart don chlár cuidiú chun comhar nua Thuaidh–Theas agus Theas–Theas a bhunú chun staidéir iltíre, ilsuímh a dhéanamh san Afraic Fho-Shahárach. Ina theannta sin, ba cheart do chomhdháil idirnáisiúnta tráthrialta, Fóram Comhpháirtíochta maidir le Trialacha Cliniciúla idir Tíortha Eorpacha agus Tíortha i mBéal Forbartha (EDCTP), a bheith mar ardán i gcomhair eolaithe agus líonraí ábhartha ón Eoraip, Afraic agus áiteanna eile, chun a dtorthaí agus a smaointe a roinnt agus naisc comhair a bhunú.

(69) Ba cheart do Chomhghnóthas Shláinte Dhomhanda EDCTP3 tógáil ar an taithí a fuarthas le linn chláir EDCTP agus EDCTP2, trí infheistíochtaí an Aontais, na mBallstát, na dtíortha comhlachaithe agus na dtíortha Afracacha a chur chun tairbhe chun torthaí a bhaint amach nach mbainfeadh tíortha aonair ná creatchlár taighde an Aontais amach ar a n-aonar. Ba cheart do Chomhlachas EDCTP, a dhéanann ionadaíocht ar na stáit a ghlacann páirt sa chlár, rannchuidiú le gníomhaíochtaí breise agus d’fhéadfadh sé ranníocaíocht airgeadais a thabhairt do Chlár EDCTP3 agus dá chur chun feidhme. Ba cheart dó rannpháirtíocht bhríoch na dtíortha Fo-Shaháracha a sholáthar sa phróiseas cinnteoireachta, rud atá fíor-riachtanach chun dul i ngleic le hualach na ngalar i dtíortha Fo-Shaháracha. Ba cheart do chisteoirí taighde idirnáisiúnta eile, amhail daonchairde, an tionscal cógaisíochta agus tríú tíortha eile, a bheith mar chuid den chomhghnóthas, agus ba cheart dóibh cur leis an gcomhpháirtíocht mar chomhpháirtithe rannchuidithe ar bhonn ad hoc. Thairis sin, d’fhonn tionchar an chláir a mhéadú, ba cheart do Chomhghnóthas Shláinte Dhomhanda EDCTP3 a bheith in ann eintitis dhlítheanacha ar féidir a bheith rannpháirteach i ngníomhaíochtaí indíreacha a shainaithint, i gcás glaonna sonracha. Ba cheart é a bheith indéanta foráil a dhéanamh sa chlár oibre nach mbeidh eintitis dhlítheanacha den sórt sin incháilithe chun cistiú a fháil ón gcomhghnóthas.

(70) Áirítear le Comhghnóthas Shláinte Dhomhanda EDCTP3 Ballstáit agus tíortha comhlachaithe mar chomhaltaí de Chomhlachas EDCTP, agus dá bhrí sin níor cheart grúpa ionadaithe na stát a bhunú.

(71) Tá sé fíor-riachtanach go bhfuil na gníomhaíochtaí a chistíonn Comhghnóthas Shláinte Dhomhanda EDCTP3 nó a chumhdaítear faoina chlár oibre, i gcomhréir iomlán le Cairt um Chearta Bunúsacha an Aontais Eorpaigh, an Coinbhinsiún Eorpach um Chearta an Duine agus a Phrótacail Fhorlíontacha, na prionsabail eiticiúla i nDearbhú Heilsincí de chuid Chomhlachas Domhanda na Lianna Míochaine, 2008, na caighdeáin dea-chleachtas a ghlac an Chomhdháil Idirnáisiúnta um Chomhchuibhiú Ceanglas Teicniúil i ndáil le Clárú Earraí Cógaisíochta atá le hÚsáid ag an Duine, reachtaíocht ábhartha an Aontais agus riachtanais eiticiúla áitiúla na dtíortha ina dtabharfar faoi na gníomhaíochtaí taighde. Thairis sin, ba cheart do Chomhghnóthas Shláinte Dhomhanda EDCTP3 a éilliú go bhfuil na nuálaíochtaí agus na hidirghabhálacha a fhorbraítear bunaithe ar thorthaí na ngníomhaíochtaí indíreacha a dtacaíonn an clár leo inacmhainne agus inrochtana do dhaonraí leochaileacha.

(72) Má tá Comhghnóthas Shláinte Dhomhanda EDCTP3 le bheith rathúil agus d’fhonn rannpháirtíocht sa chomhpháirtíocht a spreagadh, ba cheart do chistiú an chomhghnóthais a bheith teoranta d’eintitis dhlítheanacha atá bunaithe i mBallstáit nó tíortha comhlachaithe nó atá bunaithe i gcomhstáit de chuid ChomhlachasEDCTP, i gcomhréir leis an Rialachán maidir le Fís Eorpach. Ba cheart do na heintitis a bhunaítear i dtíortha na hAfraice Fo-Shaháraí agus i dtríú tíortha eile a bheith in ann a bheith rannpháirteach sna glaonna fós gan cistiú a fháil. Thairis sin, ba cheart d’eintitis atá bunaithe i dtíortha seachas comhaltaí Chomhlachas EDCTP3 a bheith incháilithe chun cistiú a fháil le haghaidh ábhar glaonna sonracha freisin nó i gcás glao ina dteitear i ngleic le héigeandáil sláinte poiblí, áit a ndéantar foráil ina leith sa chlár oibre. Ba cheart do Chomhghnóthas Shláinte Dhomhanda EDCTP3 gach beart is iomchuí a ghlacadh, lena n-áirítear bearta conarthacha, chun leasanna airgeadais an Aontais a chosaint. Ba cheart a fhéachaint le comhaontuithe eolaíochta agus teicneolaíochta a thabhairt i gcrích le tríú tíortha freisin. Sula dtabharfar i gcrích iad, i gcás ina mbeidh eintitis atá bunaithe i dtríú tír gan comhaontú den sórt sin rannpháirteach le cistiú i ngníomhaíocht indíreach, ba cheart do Chomhghnóthas Shláinte Dhomhanda EDCTP3, eadhon bearta malartacha a chur i bhfeidhm chun leasanna an Aontais a choimirciú: ba cheart do chomhordaitheoir airgeadais na gníomhaíochta a bheith bunaithe i mBallstát nó i dtír comhlachaithe agus ba cheart méid an réamh-mhaoinithe chomh maith le forálacha dliteanais an chomhaontaithe deontais a oiriúnú chun na rioscaí airgeadais a chur san áireamh go leordhóthanach.

(73) I gcomhthéacs thosaíochtaí an Choimisiúin, is iad sin, “Geilleagar a fhóireann do dhaoine” agus “Eoraip atá oiriúnach don Aois Dhigiteach”, ba cheart do thionscal na hEorpa, lena n-áirítear FBManna, éirí níos glaise, níos ciorclaí agus níos digití fad a fhanann siad iomaíoch ar scála domhanda. Chuir an Coimisiún béim ar ról feistí agus teicneolaíochtaí digiteacha leighis a théann i ngleic le dúshláin atá ag teacht chun cinn agus le húsáid ríomhsheirbhísí sláinte chun cúram sláinte ardchaighdeáin a sholáthar, chomh maith le glao chun soláthar cógas leighis inacmhainne a áirithiú chun freastal ar riachtanais an Aontais, fad a thacaítear le tionscal cógaisíochta Eorpach atá nuálach agus ceannródaíoch. Is é is aidhm do Chomhghnóthas an Tionscnaimh um Shláinte Nuálach rannchuidiú chun iomaíochas thionscal sláinte an Aontais a neartú, tionscal atá ina bhunchloch de gheilleagar eolasbhunaithe an Aontais, chun gníomhaíocht eacnamaíoch maidir le forbairt teicneolaíochtaí sláinte a mhéadú, go háirithe réitigh sláinte chomhtháite, agus dá bhrí sin feidhmiú mar uirlis chun ceannaireacht theicneolaíoch a mhéadú agus an claochlú digiteach a chothú inár sochaithe. Is féidir tosaíochtaí polaitíochta den sórt sin a bhaint amach ach na gníomhaithe is tábhachtaí a thabhairt le chéile eadhon an saol acadúil, cuideachtaí de mhéideanna éagsúla agus úsáideoirí deiridh nuálaíochtaí sláinte, faoi scáth comhpháirtíochta príobháidí poiblí i dtaighde agus nuálaíocht sláinte. Ba cheart do Chomhghnóthas an Tionscnaimh um Shláinte Nuálach cuidiú le cuspóirí “Plean Sáraithe Ailse na hEorpa” agus “Plean Gníomhaíochta Eorpach ‘Aon Sláinte Amháin’ i gcoinne Frithsheasmhacht in aghaidh Ábhair Fhrithmhiocróbacha” a bhaint amach. Ba cheart do Chomhghnóthas an Tionscnaimh um Shláinte Nuálach a bheith i gcomhréir leis na teachtaireachtaí ón gComhairle an 10 Márta 2020 maidir le Straitéis Nua Eorpach maidir le Tionsclaíocht, an 10 Márta 2020 maidir le Straitéis FBM le haghaidh Eoraip inbhuanaithe dhigiteach agus an 25 Samhain 2020 maidir leisan Straitéis Chógaisíochta don Eoraip.

(74) Tógann Comhghnóthas an Tionscnaimh um Shláinte Nuálach ar an taithí a fuarthas ón gComhghnóthas maidir leis an Tionscnamh um Míochaine Nuálaíoch 2 (Comhghnóthas IMI2) lena n-áirítear an obair a rinne an tionscnamh roimhe sin chun paindéim COVID-19 a chomhrac. I gcomhréir leis na moltaí ón meastóireacht eatramhach ar Chomhghnóthas IMI2, ba cheart do thionscnamh a thagann ina dhiaidh cur ar chumas earnálacha eile tionscail teagmháil ghníomhach a dhéanamh le tionscal na cógaisíochta chun leas a bhaint as a saineolas maidir le hidirghabhálacha nua cúraim sláinte a fhorbairt. Dá bhrí sin, is gá do na hearnálacha tionscail na hearnálacha bithchógaisíochta, biteicneolaíochta agus teicneolaíochtaí sláinte a chumhdach, lena n-áirítear cuideachtaí atá gníomhach sa réimse digiteach. Ba cheart cosc, diagnóis, cóireáil agus bainistíocht galar a chumhdach i raon feidhme an chomhghnóthais agus ní mór é a bhunú ag tabhairt aird iomchuí ar ualach ard na n-othar nó na sochaí nó ar an dá rud mar gheall ar dhéine an ghalair nó an líon daoine a ndéanann an galar difear dóibh, chomh maith le tionchar eacnamaíoch ard an ghalair le haghaidh othar agus le haghaidh córais cúraim sláinte. Ní mór do na gníomhaíochtaí cistithe freagairt ar riachtanais shláinte poiblí an Aontais, ag tacú le forbairt nuálaíochtaí sláinte amach anseo atá sábháilte, duinelárnach, éifeachtach, costéifeachtach agus inacmhainne le haghaidh othar agus córais sláinte poiblí.

(75) D’fhonn an deis is fearr chun smaointe eolaíochta nua, taighde rathúil agus gníomhaíochtaí nuálaíochta a áirithiú, ba cheart do phríomhghníomhaithe Chomhghnóthas an Tionscnaimh um Shláinte Nuálach a bheith ina dtaighdeoirí ó chineálacha éagsúla eintiteas, idir eintitis phoiblí agus eintitis phríobháideacha. An tráth céanna, ba cheart d’úsáideoirí deiridh amhail saoránaigh, gairmithe cúraim sláinte agus soláthraithe cúraim sláinte an Aontais, ionchur a sholáthar le haghaidh dhearadh straitéiseach agus ghníomhaíochtaí an chomhghnóthais, ag áirithiú go bhfreastalaíonn an tionscnamh ar a riachtanais. Thairis sin, ba cheart d’údaráis rialála náisiúnta agus ar fud an Aontais, comhlachtaí measúnaithe teicneolaíochta sláinte agus íocóirí cúraim sláinte ionchur luath a sholáthar ar ghníomhaíochtaí na comhpháirtíochta, fad a áirithítear nach bhfuil aon choinbhleacht leasa ann, d’fhonn cur leis an dóchúlacht go gcomhlíonfaidh torthaí na ngníomhaíochtaí cistithe na ceanglais le haghaidh glacadh agus ag baint amach na dtionchar ionchais dá bharr. Ba cheart go gcuideodh gach ionchur den sórt sin le hiarrachtaí dírithe níos fearr i réimsí riachtanais nach bhfreastalaítear orthu.

(76) Is dúshláin agus bagairtí domhanda iad na dúshláin agus na tubaistí sláinte atá ann faoi láthair. Dá bhrí sin, ba cheart do Chomhghnóthas an Tionscnaimh um Shláinte Nuálach a bheith oscailte do rannpháirtíocht ó ghníomhaithe léinn, tionscail agus rialála, d’fhonn tairbhe a bhaint as rochtain níos leithne ar shonraí agus saineolas, chun freagairt ar bhagairtí sláinte atá ag teacht chun cinn agus chun an tionchar sochaíoch is gá a bhaint amach, go háirithe torthaí sláinte níos fearr do shaoránaigh an Aontais. An tráth céanna, ba cheart an chuid is mó de ghníomhaíochtaí na comhpháirtíochta a dhéanamh i mBallstáit agus i dtíortha comhlachaithe Fís Eorpach.

(77) Ba cheart cuspóirí na comhpháirtíochta a dhíriú ar an réimse réamhiomaíochta, dá bhrí sin ag cruthú spás sábháilte le haghaidh comhar éifeachtúil idir cuideachtaí atá gníomhach i dteicneolaíochtaí sláinte éagsúla. D’fhonn cineál comhtháiteach Chomhghnóthas an Tionscnaimh um Shláinte Nuálach a léiriú, cuidiú leis na sadhlanna idir earnálacha an tionscail sláinte a bhriseadh agus an comhar idir tionscal agus an saol acadúil a neartú, ba cheart do thromlach na dtionscadal atá cistithe ag an tionscnamh a bheith trasearnálach.

(78) Tagraíonn an téarma Eochairtheicneolaíochtaí Digiteacha do chomhpháirteanna agus córais leictreonacha atá mar bhonn taca faoi gach earnáil mhór eacnamaíoch. Chuir an Coimisiún an gá atá le máistreacht a fháil ar na teicneolaíochtaí den sórt sin san Eoraip i dtábhacht, go háirithe i gcomhthéacs tosaíochtaí beartais Eorpacha, amhail ceannaireacht dhigiteach. Éilíonn tábhacht an réimse agus na dúshláin a dtéann geallsealbhóirí san Aontas i ngleic leo gníomhaíocht phráinneach d’fhonn a áirithiú nach bhfágtar aon lúb ar lár i nuálaíocht agus slabhraí luacha na hEorpa. Ba cheart sásra a bhunú ar leibhéal an Aontais dá bharr chun soláthar taithí le haghaidh taighde agus nuálaíochta le comhpháirteanna agus córais leictreonacha ó na Ballstáit, ón Aontas agus ón earnáil phríobháideach a chomhtháthú agus a dhíriú.

(79) Ba cheart don Chomhghnóthas Eochairtheicneolaíochtaí Digiteacha dul i ngleic le hábhair atá sainmhínithe go soiléir a chuirfidh ar chumas tionscal Eorpach trí chéile na teicneolaíochtaí is nuálaí a dhearadh, a mhonarú agus a úsáid i gcomhpháirteanna agus córais leictreonacha. Tá gá le tacaíocht airgeadais struchtúrtha agus chomhordaithe ar an leibhéal Eorpach chun cuidiú le foirne taighde agus le tionscail Eorpacha na láidreachtaí atá acu faoi láthair a choinneáil ar bhonn ceannródaíoch i gcomhthéacs idirnáisiúnta atá an-iomaíoch agus chun na bearnaí sna teicneolaíochtaí atá criticiúil le haghaidh claochlú digiteach san Eoraip a léiríonn príomhluachanna an Aontais, lena n-áirítear príobháideachas agus iontaobhas, slándáil agus sábháilteacht, a dhúnadh. Tá comhar i measc gheallsealbhóirí an éiceachórais, a dhéanann ionadaíocht ar gach sciar de na slabhraí luacha, ríthábhachtach i gcomhair forbairt teicneolaíochtaí nua agus ghlacadh tapa na nuálaíochta sa mhargadh. Tá oscailteacht agus solúbthacht chun geallsealbhóirí, lena n-áirítear FBManna, a chomhtháthú i réimsí teicneolaíochta nó i réimsí cóngaracha, nó sa dá réimse, ríthábhachtach freisin.

(80) Ba cheart don Chomhghnóthas Eochairtheicneolaíochtaí Digiteacha na hacmhainní airgeadais agus teicniúla atá riachtanach a thabhairt le chéile chun máistreacht a fháil ar luas síor-mhéadaithe na nuálaíochta sa réimse seo, agus as sin go gcruthófar torthaí tábhachtacha don tsochaí, d’fhonn na rioscaí a ghlacfar a roinnt amach agus dul i mbun oibre le chéile trí straitéisí agus infheistíochtaí a ailíniú i dtreo an leasa choitinn san Eoraip. Dá bhrí sin, ba cheart gurbh iad comhaltaí an Chomhghnóthais um Eochairtheicneolaíochtaí Digiteacha an tAontas, na Ballstáit agus tíortha comhlachaithe le Fís Eorpach ar bhonn deonach, agus comhlachais mar chomhaltaí príobháideacha a dhéanann ionadaíocht dá gcomheintitis. Déanfaidh rannpháirtíocht na mBallstát ailíniú comhleanúnach le cláir agus straitéisí náisiúnta a éascú a thuilleadh, ag laghdú forluí agus dheighilt na n-iarrachtaí fad a áirithítear sineirgí i measc geallsealbhóirí agus gníomhaíochtaí.

(81) Agus rannchuidithe na stát rannpháirteach lena rannpháirtithe náisiúnta á gcur chun feidhme i ngníomhaíochtaí indíreacha, ba cheart don Chomhghnóthais Eochairtheicneolaíochtaí Digiteacha a chur san áireamh go bhfuil ar na stáit rannpháirteacha rialacha dochta maidir leis an mbuiséad náisiúnta a chomhlíonadh. I ndáil leis sin, ba cheart do na stáit rannpháirteacha gealltanais tháscacha airgeadais a thabhairt sula nglacfar gach clár oibre bliantúil agus ba cheart dóibh comhaontuithe atá ceangailteach ó thaobh dlí a thabhairt i gcrích leis an gcomhghnóthas, agus gealltanas á thabhairt ag na stáit rannpháirteacha na socruithe íocaíochta a dhéanamh maidir lena rannchuidiú le gníomhaíochtaí indíreacha feadh shaolré an chomhghnóthais. Ba cheart comhaontuithe den sórt sin a chur i gcrích i gcomhthéacs an nós imeachta bhuiséadaigh bhliantúil agus chlársceidealú an chomhghnóthais. Ba cheart don Bhord Rialaithe an clár oibre bliantúil a ghlacadh agus aird chuí aige ar na gealltanais tháscacha sin. Ba cheart do Bhord na nÚdarás Poiblí tograí a roghnú. Tar éis na céimeanna sin amháin, agus ag teacht le rialacha airgeadais an chomhghnóthais, ar cheart don oifigeach údaraithe na tiomantais bhuiséadacha agus dlíthiúla a dhéanamh le haghaidh na ngníomhaíochtaí indíreacha sin.

(82) Ag leanúint ar aghaidh ar an gcleachtas a bunaíodh i gComhghnóthas ECSEL, tá gá le maolú ar Airteagal 34 den Rialachán maidir le Fís Eorpach d’fhonn rátaí aisíocaíochtaí éagsúla a cheadú ag brath ar an gcineál rannpháirtithe, eadhon FBManna agus eintitis dhlítheanacha neamhbhrabúsacha, agus ar an gcineál gníomhaíochta, atá le cur chun feidhme i gcónaí i measc tairbhithe ó gach stát rannpháirteach. Ba cheart an chothromaíocht cheart a áirithiú idir rannpháirtíocht geallsealbhóirí i ngníomhaíochtaí atá cistithe ag an gComhghnóthas Eochairtheicneolaíochtaí Digiteacha agus léibhéal rannpháirtíochta níos airde ó FBManna a chothú mar a mholtar sa mheastóireacht eatramhach ar Chomhghnóthas ECSEL.

(83) Áirítear sa Chomhghnóthas um Eochairtheicneolaíochtaí Digiteacha Ballstáit agus tíortha comhlachaithe mar chomhaltaí de Bhord na nÚdarás Poiblí, agus dá bhrí sin níor cheart grúpa ionadaithe na stát a bhunú.

(84) Féachann creat dlíthiúil Aerspáis Eorpaigh Aonair an Aontais arna bhunú le Rialachán (CE) Uimh. 549/2004 ó Pharlaimint na hEorpa agus ón gComhairle (18) le córas bainistíochta aerthráchta (BAT) na hEorpa a athchóiriú trí ghníomhaíochtaí institiúideacha, oibríochtúla, teicneolaíochta agus rialála chun a fheidhmiúlacht i dtéarmaí acmhainneachta, sábháilteachta, éifeachtúlachta agus tionchar comhshaoil a fheabhsú.

(85) Is é is aidhm don tionscadal um Fhorbairt agus Taighde BAT san Aerspás Eorpach Aonair (“tionscadal SESAR”) arna bhunú le Rialachán (CE) Uimh. 219/2007 ón gComhairle (19) an bhainistíocht aerthráchta a nuachóiriú agus nuálaíocht teicneolaíochta agus oibríochtúil a chnuasú chun tacú leis an aerspás Eorpach aonair. Tá sé mar aidhm aige réitigh theicneolaíochta a sholáthar chun BAT ardfheidhmíochta a bhaint amach faoi 2035 chun feidhmiú na hearnála aeriompair a bheidh neamhphlúchta, níos sábháilte fiú agus níos neamhdhíobhálaí don chomhshaol agus don aeráid a chumasú, i gcomhréir leis an gComhaontú Glas don Eoraip agus an Dlí Aeráide Eorpach. Tá trí phróiseas idirghaolmhara, leanúnacha agus chomhoibríocha atá ag athrú de shíor mar chuid de thionscadal SESAR agus déantar leo na córais nuálaíochta teicneolaíochta agus na nósanna imeachta oibríochtúla is bun leis an aerspás digiteach Eorpach mar a shainítear i Máistirphlean Eorpach BAT a shainiú, a fhorbairt agus a úsáid dá dtagraítear i gCinneadh 2009/320/CE ón gComhairle (20).

(86) Is é an “Máistirphlean Eorpach BAT” an uirlis pleanála le haghaidh nuachóiriú BAT ar fud na hEorpa, ag nascadh gníomhaíochtaí taighde agus nuálaíochta BAT le cásanna gníomhaíochtaí imscartha chun feidhmiúlacht chuspóirí an Aerspáis Eorpaigh Aonair a bhaint amach.

(87) Bunaíodh Comhghnóthas SESAR agus is é a bhí mar chuspóir leis bainistíocht a dhéanamh ar chéimeanna sainithe agus forbartha thionscadal SESAR, ag cur cistiú ón earnáil phoiblí agus phríobháideach a sholáthair a chomhaltaí le chéile agus ag tarraingt ar acmhainní teicniúla inmheánacha agus seachtracha, chomh maith le Máistirphlean Eorpach BAT a fhorghníomhú agus a thabhairt cothrom le dáta, nuair is gá. Bunaíodh cineál nua comhair leis, is é sin comhar idir geallsealbhóirí in earnáil áit nach féidir dul chun cinn a dhéanamh ach nuair a chuireann gach geallsealbhóir réitigh nua chun feidhme ar bhealach sioncrónaithe. I bhfianaise bhunú rathúil an ainm branda “SESAR”, ba cheart do Chomhghnóthas Taighde BAT 3 an Aerspáis Eorpaigh Aonair nua leanúint ar aghaidh á úsáid.

(88) Ba cheart do Chomhghnóthas Taighde BAT 3 an Aerspáis Eorpaigh Aonair tógáil ar an taithí a fuarthas ó Chomhghnóthas SESAR agus leanúint lena ról comhordaithe maidir le taighde BAT san Aontas. Ba cheart acmhainneacht taighde agus nuálaíochta san Eoraip a neartú agus a chomhtháthú a thuilleadh a bheith mar phríomhchuspóirí Chomhghnóthas Taighde BAT 3 an Aerspáis Eorpaigh Aonair, ag cuidiú le dlús a chur le digiteáil na hearnála agus earnáil níos athléimní agus inscálaithe i leith athruithe i dtrácht a dhéanamh di. Ba cheart dó iomaíochas aeriompair le foireann agus iompair aeir gan foireann agus seirbhísí BAT a neartú, tríd an nuálaíocht, chun tacú le téarnamh agus fás eacnamaíoch. Ba cheart dó glacadh sa mhargadh le réitigh nuálacha a fhorbairt agus dlús a chur leis chun an t-aerspás san Aerspás Eorpach Aonair a bhunú mar an aerspás is éifeachtúla agus is neamhdhíobhálaí don chomhshaol don eitilt ar domhan.

(89) Ba cheart do Comhghnóthas nua Taighde BAT 3 an Aerspáis Eorpaigh Aonair a bheith in ann ionchur teicniúil a fhorbairt agus a bhailíochtú ag tabhairt cúnaimh don Choimisiún le gníomhaíochtaí rialála in BAT, mar shampla. ag ullmhú na doiciméadachta uile le haghaidh na dtionscadal coiteann a bhunaítear faoi Rialachán ó Pharlaimint na hEorpa agus ón gComhairle maidir le cur chun feidhme an Aerspáis Eorpaigh Aonair, ag tabhairt faoi staidéir theicniúla nó ag tacú le gníomhaíochtaí um chaighdeánú. Ba cheart dó maoirseacht an Mháistirphlean Eorpaigh BAT arna fhormhuiniú ag Cinneadh 2009/320/CE, lena n-áirítear an faireachán, an tuairisciú agus an nuashonrú a ghabhann leis, a áirithiú freisin. Ina theannta sin, ba cheart vótaí a bheith ag an gCoimisiún vótaí i gcomhréir le ranníocaíocht an Aontais sa bhuiséad, agus 25 % de na vótaí ar a laghad. Áirithítear leis an socrú sin go gcoinníonn an Coimisiún cumas láidir an obair a dhéanann an Comhghnóthas maidir leis na cúraimí sin a stiúradh, ó thaobh beartais de, trí na sásraí maoirseachta neartaithe a bunaíodh le haghaidh eintiteas mar sin.

(90) Ba cheart rannpháirtíocht i gComhghnóthas Taighde BAT 3 an Aerspáis Eorpaigh Aonair a bheith oscailte don raon agus don ionadaíocht geallsealbhóirí is forleithne agus is féidir ó gach Ballstát agus tír chomhlachaithe le Fís Eorpach, lena n-áirítear FBManna, trí chineálacha éagsúla rannpháirtíochta. Go háirithe, ba cheart cothromaíocht chuí idir monaróirí trealaimh don eitlíocht le foireann agus gan foireann, úsáideoirí aerspáis, soláthraithe seirbhísí aerloingseoireachta, aerfoirt agus comhlachais foirne míleata agus gairmithe, a áirithiú sa rannpháirtíocht, agus deiseanna a thairiscint do FBManna, don saol acadúil agus d’eagraíochtaí taighde. D’fhonn na cuir chuige a bhfuil an gealladh is mó fúthu agus na heintitis atá in ann iad a bhaint amach a shainaithint, sheol an Coimisiún glao ar léiriú spéise le haghaidh comhaltaí féideartha. Ba cheart go gceadófaí don Bhord Rialála comhaltaí comhlachaithe a roghnú ar bhonn thorthaí an ghlao sin d’fhonn foráil a dhéanamh maidir le leathnú tapa an ghrúpa comhaltaí.

(91) Is iad úsáideoirí aerspáis, a chuireann go hindíreach leis na hiarrachtaí taighde agus forbartha atá cistithe ag geallsealbhóirí móra BAT, amhail soláthraithe seirbhísí aerloingseoireachta nó an tionscal monaraithe a thógann agus a fheistíonn na haerárthaí a úsáideann na húsáideoirí aerspáis, a ghlacfaidh na táillí cúrsa ina n-iomláine. Dá bhrí sin, ba cheart ionadaíocht iomchuí a thabhairt d’úsáideoirí aerspáis laistigh de Bhord Rialála Chomhghnóthas Taighde BAT 3 an Aerspáis Eorpaigh Aonair.

(92) D’fhonn a áirithiú go n-úsáidtear torthaí taighde taiscéalaíoch BAT (LUTanna ísle) go héifeachtach ag LUTanna níos airde, agus go háirithe i gComhghnóthas Taighde BAT 3 an Aerspáis Eorpaigh Aonair, ba cheart do chlároifig an chomhghnóthais bainistíocht a dhéanamh ar ghníomhaíochtaí den sórt sin.

(93) Tá bonneagar iomchuí agus na seirbhísí tacaíochta riaracháin, TF, cumarsáide agus lóistíochta is gá ag an nGníomhaireacht Eurocontrol. Ba cheart do Chomhghnóthas Taighde BAT 3 an Aerspáis Eorpaigh Aonair tairbhe a bhaint as bonneagar agus seirbhísí den sórt sin ó Eurocontrol. Sa chomhthéacs sin, tá roinnt sineirgí féideartha ann is féidir a chruthú ag comhthiomsú acmhainní riaracháin le Comhghnóthais eile trí chúloifig choiteann. Ar an gcúis sin, ba cheart do Chomhghnóthas Taighde BAT 3 an Aerspáis Eorpaigh Aonair rogha a dhéanamh gan bheith páirteach sna socruithe cúloifige a bhunaítear leis an Rialachán seo.

(94) Bunaíodh Comhlachas Bonneagair um Líonraí agus Seirbhísí Cliste 6G (6G-IA) ag tógáil ar an gcomhlachas réamhtheachtach, agus is é atá mar chuspóir aige bonn leathan geallsealbhóirí a chruthú chun cuspóirí chomhpháirtíocht an Chomhghnóthais um Líonraí agus Seirbhísí Cliste a áirithiú. Cé nach bhfuiltear ag súil ach go mbeidh líon teoranta comheintiteas agus eintiteas cleamhnaithe ag an gcomhlachas tionsclaíoch i rith na chéad bhlianta i ndiaidh a bhunaithe, is é atá de chuspóir leis comhaltaí nua ó thoghcheantair geallsealbhóirí atá gníomhach i slabhra luacha na Líonraí agus Seirbhísí Cliste a chuimsiú. Nuair a bhreithnítear a mhéid measartha measta agus an tionchar ar a chomheintitis FBManna, níl sé inbhuanaithe don chomhlachas rannchuidiú le 50 % de chostais riaracháin an Chomhghnóthais um Líonraí agus Seirbhísí Cliste thar a shaolré, go háirithe sna chéad bhlianta i ndiaidh a bhunaithe. Thairis sin, tháinig dúshláin chun cinn le haghaidh gníomhaithe eacnamaíocha, lena n-áirítear i réimse theicneolaíocht na faisnéise agus na cumarsáide, mar gheall ar an ngéarchéim de thoradh phaindéim COVID-19 agus na tionchair a ghabhann léi. Dá bhrí sin, ba cheart a áirithiú go bhfuil comhpháirtithe príobháideacha an chomhghnóthais in ann a ngealltanais a chomhlíonadh, fad a fhanann na coinníollacha tarraingteach agus a spreagann siad comhpháirtithe nua chun bheith rannpháirteach sa chomhlachas. Ba cheart d’íoschéatadán na ranníocaíochta airgeadais bliantúla ó chomhaltaí seachas an tAontas le haghaidh costais riaracháin a bheith cothrom le 20 % de na costais riaracháin bhliantúla fhoriomlána dá bhrí sin. Go háirithe, ba cheart é a bheith indéanta go rannchuidíonn comheintitis FBManna níos lú i gcomparáid le fiontair níos mó. Ba cheart do chomhaltaí an chomhghnóthais seachas an tAontas féachaint le líon na gcomheintiteas nó na n-eintiteas cleamhnaithe a mhéadú d’fhonn a ranníocaíocht a mhéadú go 50 % de chostais riaracháin an chomhghnóthais thar a shaolré a uasmhéadú.

(95) I gcomhthéacs thosaíochtaí an Choimisiúin le haghaidh 2019-2024 “Eoraip atá oiriúnach don Aois Dhigiteach”, “Geilleagar a fhóireann do dhaoine”, agus na cuspóirí beartais a leagtar amach i gcomhthéacs a dteachtaireacht maidir le “Todhchaí Dhigiteach na hEorpa a Mhúnlú”, ní mór don Eoraip bonneagair dhigiteacha chriticiúla bunaithe ar líonraí 5G a fhorbairt agus a hacmhainneachtaí teicneolaíochta i dtreo 6G a thógáil i gcomhréir le tréimhse ama 2030. Sa chomhthéacs seo, chuir an Coimisiún tábhacht straitéiseach comhpháirtíochta Eorpaí le haghaidh Líonraí agus Seirbhísí Cliste chun seirbhísí nascacht-bhunaithe slána a sholáthar do thomhaltóirí agus gnólachtaí i dtábhacht. Is féidir na tosaíochtaí sin a bhaint amach ag tabhairt na bpríomhghníomhaithe, eadhon tionscal, an saol acadúil agus údaráis phoiblí, le chéile faoi scáth comhpháirtíochta Eorpaí a thógann ar ghnóthachtálacha an tionscnaimh Infrastruchtúr Comhpháirtíocht Phoiblí Phríobháideach 5G a tháinig roimhe sin, a d’fhorbair teicneolaíocht agus caighdeáin 5G go rathúil.

(96) Ceapadh an Comhghnóthas um Líonraí agus Seirbhísí Cliste chun dul i ngleic le saincheisteanna beartais i réimse an bhonneagair dhigitigh, chun tacú le bonneagar 5G a imscaradh laistigh de raon feidhme chlár Digiteach na Saoráide um Chónascadh na hEorpa 2 (CEF2) arna bhunú le Rialachán (AE) 2021/1153 ó Pharlaimint na hEorpa agus ón gComhairle (21) agus chun raon feidhme teicneolaíochta an taighde agus na nuálaíochta a leathnú go líonraí 6G. Ba cheart dó, le dlúth-rannpháirtíocht na mBallstát, an fhreagairt ar bheartas agus riachtanais shóisialta an Aontais maidir le héifeachtúlacht an líonra fuinnimh, cibearshlándáil, ceannaireacht theicneolaíoch, príobháideachas agus eitic a neartú agus ba cheart go gcuirfeadh sé síneadh le raon feidhme an taighde agus na nuálaíochta ó sholáthar líonraí chuig seirbhís néalbhunaithe, chomh maith le comhpháirteanna agus gaireas a chumasaíonn seirbhísí le haghaidh saoránach agus raon leathan earnálacha eacnamaíocha amhail cúram sláinte, iompar, monaraíocht agus na meáin.

(97) Ní féidir leis an tionscal agus an Coimisiún amháin dul i ngleic leis na cuspóirí beartais a bhaineann le Líonraí agus Seirbhísí Cliste. Éilítear rannpháirtíocht straitéiseach na mBallstát mar chuid den struchtúr rialála go háirithe chun aghaidh a thabhairt ar na cuspóirí sin ó thaobh dearcadh iomlánaíoch agus comhordaithe. Dá bhrí sin, ba cheart don Bhord Rialála lánaird a thabhairt ar thuairimí ghrúpa ionadaithe na stát, go háirithe na cinn a bhaineann le treoir straitéiseach maidir le cláir oibre agus cinntí cistiúcháin.

(98) Beidh ardbhonneagair 5G mar bhonn chun éiceachórais don aistriú digiteach agus don aistriú glas a fhorbairt agus, sa chéad chéim eile ansin, le haghaidh staid na hEorpa chun teicneolaíocht 6G a ghlacadh. Tá deiseanna i gcomhair forbairt 5G agus éiceachórais dhigiteacha bunaithe ar 6G níos déanaí le fáil sa Chlár Digiteach SCE 2 agus sa Chlár don Eoraip Dhigiteach arna bhunú le Rialachán (AE) 2021/694 ó Pharlaimint na hEorpa agus ón gComhairle (22) agus InvestEU arna bunú le Rialachán (AE) 2021/523 ó Pharlaimint na hEorpa agus ón gComhairle (23). Ag cur an raon leathan geallsealbhóirí poiblí agus príobháideacha atá rannpháirteach i dtionscadail imscartha den sórt sin san áireamh, tá sé fíor-riachtanach go ndéantar socrú an chláir oibre straitéisigh, an rannchuidiú le clárú, agus faisnéis agus rannpháirtíocht na ngeallsealbhóirí a ghabhann leis na cláir sin a chomhordú. Mar bhonn straitéiseach leis na cúraimí sin, ba cheart don Chomhghnóthas um Líonraí agus Seirbhísí Cliste forbairt na gClár Oibre Straitéiseach a chomhordú le haghaidh réimsí ábhartha imscartha, amhail córais 5G feadh bóithre agus iarnród. Leis na cláir oibre sin, ba cheart tacú, inter alia leis na treochláir imscartha, na príomhroghanna le haghaidh samhlacha comhair agus saincheisteanna straitéiseacha eile a leagan amach.

(99) Déantar foráil in Airteagal 20(3) den Rialachán maidir le Fís Eorpach nach mór, i gcás inarb iomchuí, don Choimisiún nó don chomhlacht cistiúcháin grinnscrúdú slándála a dhéanamh maidir le tograí a bhfuil saincheisteanna slándála ag baint leo.

(100) De bhun Chonclúidí na Comhairle an 3 Nollaig 2019 agus Mholadh an 26 Márta 2019 maidir le Cibearshlándáil líonraí 5G le haghaidh gníomhaíocht chomhordaithe ar leibhéal an Aontais, d’fhoilsigh Grúpa Comhair na mBallstát um Shlándáil Líonraí agus Faisnéise bosca uirlisí an Aontais ina bhfuil bearta maolaithe riosca a bhaineann le cibearshlándáil líonraí 5G i mí Eanáir 2020 (“an bosca uirlisí”). Áitítear ar an mbosca uirlisí sraith de bhearta straitéiseacha agus teicniúla chomh maith le gníomhaíochtaí tacaíochta d’fhonn na príomhrioscaí cibearshlándála i leith líonraí 5G, a aithníodh i dtuarascáil mheasúnaithe riosca chomhordaithe an Aontais, a mhaolú, agus chun treoir a sholáthar maidir le roghnú na mbeart ar cheart tosaíocht a thabhairt dóibh i bpleananna maolaithe ar an leibhéal náisiúnta agus ar leibhéal an Aontais. Tacaíonn Teachtaireacht an 29 Eanáir 2020 ón gCoimisiún dar teideal Implementing the EU toolbox [Bosca Uirlisí AE a Chur Chun Feidhme] le gach beart agus treoir a leagtar amach sa bhosca uirlisí agus cuirtear béim ar an ngá atá le srianta, lena n-áirítear eisiaimh riachtanacha, maidir le soláthróirí a meastar go mbaineann ardriosca leo bunaithe ar na fachtóirí a shonraítear i measúnú riosca comhordaithe an Aontais chomh maith le bearta eile chun spleáchas ar na soláthróirí sin a sheachaint. Aithnítear ann freisin sraith de ghníomhaíochtaí sonracha don Choimisiún, go háirithe chun a áirithiú go mbeidh rannpháirtíocht i gcláir cistiúcháin an Aontais i réimsí teicneolaíochta ábhartha faoi réir an choinníll go gcomhlíonfar riachtanais slándála, ag baint leas iomlán as coinníollacha slándála agus á gcur chun feidhme a thuilleadh. Dá bhrí sin, ba cheart forálacha iomchuí a thabhairt isteach le cur chun feidhme an Rialacháin seo chun na bearta slándála a léiriú trí ghníomhaíochtaí atá cistithe ag Comhghnóthas SNS agus, ar bhonn a mholtaí, ag comhlachtaí cistiucháin eile a chuireann cláir an Aontais i réimse na líonraí agus seirbhísí cliste chun feidhme.

(101) Bunaíodh na comhghnóthais faoi Fís 2020 le haghaidh na tréimhse suas leis an 31 Nollaig 2024. Ba cheart do na comhghnóthais tacaíocht leanúnach a sholáthar dá gcláir taighde faoi seach ag cur na gníomhaíochtaí atá fágtha nó ar cuireadh tús leo nó a leantar ar aghaidh leo faoi Rialacháin (CE) Uimh. 219/2007, (AE) Uimh. 557/2014 (24), (AE) Uimh. 558/2014 (25), (AE) Uimh. 559/2014 (26), (AE) Uimh. 560/2014 (27), (AE) Uimh. 561/2014 (28) agus (AE) Uimh. 642/2014 (29) ón gComhairle i gcomhréir leis na Rialacháin sin go dtí a bhfoirceannadh. Ar mhaithe le deimhneacht dhlíthiúil agus soiléireacht ba cheart na Rialacháin sin a aisghairm.

(102) Níor cheart don Aontas gníomhú ach i gcás ina mbaineann buntáiste inléirithe leis an ngníomhaíocht sin ar leibhéal an Aontais agus é níos éifeachtaí ná gníomhaíocht a ghlactar ar an leibhéal náisiúnta, réigiúnach nó áitiúil. Díríonn na comhghnóthais ar réimsí ina mbaineann breisluach inléirithe le gníomhú ar leibhéal an Aontais mar gheall ar scála, luas agus raon feidhme na n-iarrachtaí a theastaíonn ionas go mbeidh an tAontas in ann a chuspóirí CFAE fadtéarmacha a chomhlíonadh agus a thosaíochtaí agus gealltanais straitéiseacha beartais a bhaint amach. Thairis sin, ba cheart breathnú ar na comhghnóthais bheartaithe mar chomhghnóthais a thacaíonn le gníomhaíochtaí náisiúnta agus fonáisiúnta sa réimse céanna agus ba cheart dóibh na gníomhaíochtaí sin a neartú.

(103) Ós rud é nach féidir leis na Ballstáit cuspóirí an Rialacháin seo a ghnóthú go leordhóthanach, agus gur fearr is féidir dá bhrí sin, d’fhonn dúbláil gan ghá a sheachaint, mais chriticiúil a chothú agus a áirithiú go n-úsáidfear airgeadas poiblí ar bhealach barrmhaith, iad a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach (CAE). I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú.

(104) D’fhonn leanúnachas a áirithiú maidir le tacaíocht a sholáthar sna réimsí beartais ábhartha, ba cheart an Rialachán seo a theacht i bhfeidhm mar ábhar práinne lá a fhoilsithe,

TAR ÉIS AN RIALACHÁN SEO A GHLACADH:

CUID A hAON

FORÁLACHA COITEANNA

TEIDEAL I

FORÁLACHA GINEARÁLTA

Airteagal 1 Ábhar Bunaítear naoi gcomhghnóthas leis an Rialachán seo de réir bhrí Airteagal 187 CFAE chun comhpháirtíochtaí institiúidithe Eorpacha dá dtagraítear in Airteagal 10(1), pointe (c), den Rialachán maidir le Fís Eorpach a chur chun feidhme. Socraítear a gcuspóirí agus a gcúraimí, ballraíocht, eagraíocht agus rialach oibríochtúla eile leis.

Airteagal 2 Sainmhínithe Chun críocha an Rialacháin seo, tá feidhm ag na sainmhínithe seo a leanas: 1. ciallaíonn “comhalta seachas an tAontas” aon stát rannpháirteach, comhalta príobháideach nó eagraíocht idirnáisiúnta eile atá mar chomhalta den chomhghnóthas; 2. ciallaíonn “comhalta bunaidh” aon eintiteas dlítheanach atá bunaithe i mBallstát, tír a ghabhann le Fís Eorpach, nó eagraíocht idirnáisiúnta a aithnítear mar chomhalta de chomhghnóthas sa Rialachán seo nó i gceann de na hIarscríbhinní a ghabhann leis; 3. ciallaíonn “comhalta comhlachaithe” aon eintiteas dlítheanach atá bunaithe i mBallstát, tír a ghabhann le Fís Eorpach, nó eagraíocht idirnáisiúnta a aontaíonn do chomhghnóthas ag síniú litir ghealltanais i gcomhréir le hAirteagal 6(3) agus faoi réir formheasa i gcomhr